
                                              ივერია

[bookmark: _GoBack]1876 წლის 4 მარტს, გაზეთ ,,დროების~ დაარსების 10 წლისთავის აღნიშვნისათვის მზადების დღეებში, შეიქმნა  ,,დროების~ ახალი სარედაქციო ჯგუფი სერგეი მესხის, ილია ჭავჭავაძის, ნიკო ნიკოლაძისა და აკაკი წერეთლის შემადგენლობით. ამ დროისათვის ი. ჭავჭავაძესა და ნ. ნიკოლაძეს შორის უკვე გამწვავებული იყო პოლემიკა თბილისის სათავადაზნაურო-საადგილმამულო ბანკთან დაკავშირებულ საკითხებზე. ამის გამო ილიამ დატოვა აღნიშნული ჯგუფი, რასაც ჯგუფის დაშლა მოჰყვა. ი. ჭავჭავაძემ საკუთარი გაზეთის დაარსება გადაწყვიტა, საამისოდ დაიწყო კიდევაც საორგანიზაციო ხასიათის მუშაობა, რომელშიც აქტიურად მონაწილეობდა ქუთაისის სათავადაზნაურო-საადგილმამულო ბანკის დირექტორი ბესარიონ ღოღობერიძე. ერთ-ერთ საორგანიზაციო შეხვედრაზე ილიას უახლოეს თანამშრომლებად (არსებითად თანარედაქტორებად) დასახელდნენ ახალგაზრდა, მაგრამ პერსპექტიული მოღვაწეები: ბესარიონ ჯაფარიძე და დავით ჩქოტუა.[footnoteRef:1] 1876 წლის 18 ივნისს ი. ჭავჭავაძემ კავკასიის საცენზურო კომიტეტს მიმართა თხოვნით, ნება დაერთოთ 1877 წლის 1 იანვრიდან გამოეცა ,,ქართული საპოლიტიკო და სალიტერატურო გაზეთი  ,,ივერია~, ამასთანავე, ილიამ საცენზურო კომიტეტს წარუდგინა პროგრამა, რომლის მიხედვითაც გათვალისწინებული იყო ფართო პროფილის პერიოდული გამოცემის დაარსება:    [1:  უნდა ითქვას, რომ ი. ჭავჭავაძეს ჯერ კიდევ 1872 წელს ჰქონდა საკუთარი პერიოდული ორგანოს დაფუძნების სურვილი. ამის შესახებ იგი პ. უმიკაშვილს სწერდა: ,,სამსახურის თავის დანებება ჩემთვის ამ ჟამად დიდი არაფერია, და თუ სამსახურიდამ გამოვალ, მარტო იმისათვის, რომ ჟურნალი გამოვჰსცე. ვფიქრობ, ვფიქრობ და ეგ გამოცემა ვერ მომიხერხებია... თუ ორიოდ და სამიოდ რიგიანს (სად არიან?) მწერალზედ იმედი მექნება, ანუ უკეთ, მომეცემა, მაშინვე დავკრავ ფეხს, გადავვარდები ბახტრიონ გალავანზედა~. ილია მაშინ მართლაც გამოვიდა სამსახურიდან, მაგრამ სათავადაზნაურო-საადგილმამულო ბანკის დაარსების საქმეში ჩაერთო, ამის გამო რუსეთში (მოსკოვი, პეტერბურგი) მოუხდა ხანგრძლივად ყოფნა, იქიდან დაბრუნებულმა კი, ჩანს, ვერც ლიტერატურული ძალების შემოკრება მოახერხა და ეს მიზანი (საკუთარი გამოცემის დაარსება) მხოლოდ 1877 წელს განახორციელა.] 

1. წინამძღოლი წერილები, რომლებშიაც გამოითქმება რედაქციის აზრი შესახებ საზოგადო ცხოვრების სხვა და სხვა გვარ საგანთა.
2. საქართველო: განხილვა ყოველის გვარის საგნისა, რაც კი შეეხება ჩვენში მთავრობითსა წარმოებასა და საზოგადოების ცხოვრებასა.
3. რუსეთი: განხილვა ყოველის გვარის შესანიშნავის საგნისა, რაც კი შეეხება რუსეთის სახელმწიფოს წარმოებას და საზოგადოების ცხოვრებასა.
4. უცხოეთი: განხილვა ყოველის გვარის საგნისა, რაც კი შეეხება საზოგადო პოლიტიკას, უცხო ქვეყნების სახელმწიფო წარმოებასა და საზოგადოების ცხოვრებასა.
5. კორრესპონდენციები შესახებ ჩვენის ქვეყნისა, რუსეთისა და უცხო ქვეყნებისა.
6. სამეცნიერო განყოფილება: წერილები შესახებ ყოველის გვარის მეცნიერებისა.
7. ბელლტრისტიკა: მოთხრობები, სცენები, ლექსები და სხვა ამ გვარი.
8. კრიტიკა და ბიბლიოგრაფია.
9. ფელეტონი.  
10. სასამართლოს მატიანე: სასამართლოების განაჩენის ბეჭდვა და მისი განხილვა.
11. სხვა და სხვა გაზეთების ნაამბობნი.
12. კერძოთა პირთა განცხადებანი და საჭირო ცნობათა სქემა.
საცენზურო კომიტეტმა, როგორც ამას იმდროინდელი წესი მოითხოვდა, თხოვნა გაუგზავნა კავკასიის მეფისნაცვლის მთავარსამმართველოს, რომელმაც სექტემბერში გასცა კიდევაც ნებართვა, თუმცა 1877 წლის 1 იანვარს გაზეთის გამოცემა ვერ მოესწრო და ყოველკვირეული  ,,ივერიის~ პირველმა ნომერმა მხოლოდ 3 მარტს იხილა დღის სინათლე.
,,ივერია~ ბრძოლისა და წინააღმდეგობის პირობებში დაიბადა. მისი გამოცემის იდეას (ხოლო შემდეგ -  პირველივე ნომრის გამოსვლას) მძაფრი კრიტიკით შეხვდა ,,დროების~ ჯგუფი, რომელმაც შეძლო, საზოგადოებრივი აზრი უარყოფითად განეწყო ი. ჭავჭავაძის ახალი ინიციატივის მიმართ. ჯერ კიდევ 1876 წლის ივნისში, გაზეთის გამოცემის მოსამზადებელ პერიოდში, ნ. ნიკოლაძემ ,,ივერიის~ გამოცემის განზრახვა საბანკო საკითხებს დაუკავშირა, კერძოდ, მიიჩნია, რომ ახალი გაზეთი ბანკის მმართველობისათვის ბრძოლაში (კენჭისყრაში) საზოგადოებრივი აზრის მობილიზაციის მიზნით არსდებოდა და ამის გამო ნ. ნიკოლაძემ ,,დროების~ ფურცლებზე სასტიკად გაილაშქრა ,,ივერიის~ გამოცემის წინააღმდეგ: ,,მწერლობა დიდი ძალაა, მართალია, მაგრამ ის მწერალი, რომელიც თავის კალამს იმისთვის იღებს ხელში, რომ საზოგადოებას თვალი აუხვიოს და კაი შემოსავლიანი ადგილი იშოვოს, ჩაქოლვის ღირსია... [ასეთი მწერალი] ღალატობს თავის მკითხველ საზოგადოებას და თავის თავს ჰყიდის ფულად, ჯამაგირად... საზოგადო სიკეთის მხრით მე სავნებლად ვთვლი ახალი გაზეთის დაარსებას კი არა, გ ა ზ ე თ ი ს  დაარსებას კენჭის ყრის გასამრუდებლად~. ს. მესხი კი მიიჩნევდა, რომ ახალი გაზეთის დაარსება თავისდათავად დიდად მნიშვნელოვანი და კეთილშობილური განზრახვა იყო, ჩვენს გაზეთს [,,დროებას~] ,,ახალი მოძმეც~ გაუჩნდებაო, მაგრამ იქვე დასძენდა _ ,,ეჭვი ვერ მოგვიშორებია~ და იქნებ ეს ახალი გაზეთი ,,თფილისისა და ქუთაისის საადგილ-მამულო ბანკების გამგებელთათვის~ არსდებაო. 
,,ივერიის~ პირველი ნომრის გამოცემას ,,დროებაში~ რეცენზიით (,,ივერიის~ პირველი ნომერი~) გამოეხმაურა ნ. ნიკოლაძე, რომლის შეხედულებითაც, ერთი (თანაც, პირველი) ნომრის მიხედვით პერიოდული გამოცემის მიმართულებასა და ხარისხზე მსჯელობა ძნელია, თუმცა ჰ. ჰაინეს ასეთი რამ აქვს ნათქვამიო: ,,ვერავინ დამაჯერებს, ვითომ ლომი ჯერ თაგვად დაიბადება და ლომის ბრჭყალები და თვისება კი მას მერმე მიენიჭებაო~. რეცენზენტი ილიას ურჩევს, თავი დაანებოს ჟურნალისტიკას (,,მიატოვოს იქით მეცნიერება, ფილოსოფია, მაღალი ფრენა~) და ბელეტრისტიკას დაუბრუნდეს (სხვათა შორის, მრავლისმთქმელია ნ. ნიკოლაძის მიერ თავისი რეცენზიისათვის წამძღვარებული ეპიგრაფიც, რომელიც მას ხალხური პოეზიიდან აუღია: ,,მოკვდა იგი მებუკეცა, / რომელიცა ბუკსა სცემდა!~).  
მიუხედავად ეჭვებისა და კრიტიკისა, ილია ჭავჭავაძემ მიზანმიმართულად გააგრძელა თავისი ჟურნალისტურ-საგამომცემლო საქმე და წლების განმავლობაში ,,ივერია~ ეროვნული თვითარსებობისა და თვითმოქმედების (,,...ეროვნული არსებობის გამამაგრებელ~ _ გრ. ყიფშიძე) მძლავრ კერად აქცია.  
გამოცემის სახელწოდებით დამაარსებელმა ხაზი გაუსვა, ჯერ ერთი, ,,წარსულისა და დღევანდელობის განუყოფლობას~ (ალ. კალანდაძე) და, ამასთანავე, წარმოაჩინა გამოცემის უმთავრესი მიზანდასახულობა - ეროვნული იდეის გარშემო ქართველი ხალხის ერთიანობა და კონსოლიდაცია. გაზეთის ,,სახელწოდებაში მკაფიოდ არის გამჟღავნებული რედაქციის პოლიტიკური მრწამსი, საზოგადოებრივი იდეალები~ (ნ. ტაბიძე). 
,,ივერია~ სხვადასხვა წლებში სხვადასხვა ფორმით გამოდიოდა: 
1877-1878 წლებში იგი 16-გვერდიანი ყოველკვირეული (გამოდიოდა ხუთშაბათობით) ,,საპოლიტიკო და სალიტერატურო~ გაზეთია, თუმცა ფორმატით, მოცულობითა და შინაარსობრივადაც უფრო ჟურნალს ჰგავს, ვიდრე - გაზეთს (ამასთან დაკავშირებით გიორგი თუმანიშვილი ირონიულად შენიშნავდა კიდეც - ,,...ზოგჯერ ივიწყებს თავის გაზეთობას და ჩემულობს ჟურნალობასო~).  
1879 წელს ,,ივერია~ ყოველთვიური ჟურნალია. იმ დროს ქართულ ენაზე არც ერთი ჟურნალი არ გამოდიოდა  და, უნდა ვიფიქროთ, ილიას გადაწყვეტილებაზე, _ გაზეთი ჟურნალად გადაეკეთებინა,  - სწორედ ამ გარემოებამ იქონია გადამწყვეტი ზეგავლენა. 
1880 წელს  ,,ივერია~ სამთვიური ალმანახია. 
1881-1885 წლებში  ,,ივერია~ ისევ ყოველთვიური ჟურნალია. 
1885 წლის სექტემბერში  ,,დროება~ დაიხურა და ქართველი საზოგადოება გაზეთის გარეშე დარჩა. ი. ჭავჭავაძემ თავის გამოცემას სასწრაფოდ შეუცვალა ფორმა და 1886 წლის 1 იანვრიდან ,,ივერია~ ყოველდღიური გაზეთია (გამოცემის ბოლო _ 1906 _ წელს ,,ივერია~ ყოველკვირეულ გაზეთად გადაკეთდა).
დაარსებიდან 1880 წლამდე ილია ჭავჭავაძე იყო ,,ივერიის~ ერთპიროვნული რედაქტორი. ამ წელს, როგორც ადრე ითქვა, ,,დროება~- ,,ივერიის~ რედაქციები გაერთიანდა და გაერთიანებული გამოცემის რედაქტორი ილიასთან ერთად ს. მესხიც გახდა, ხოლო ,,1882 წლიდან ს. მესხის ადგილი დაიკავა ივანე მაჩაბელმა, რომელიც ილიასთან ერთად ,,ივერიას~ უძღვებოდა 1883 წლის მაისამდე~ (ნ. ტაბიძე).
საინტერესო ვითარება შეიქმნა 1890-იან წლებში. გიორგი ლასხიშვილის თქმით,  ,,ილია ჭავჭავაძემ მე-90 წლებში სრულიად დაანება თავი საგაზეთო მოღვაწეობას. თუმცა რედაქტორი იყო, მაგრამ სარედაქტორო საქმეებში არ ერეოდა და ძალიან იშვიათად სწერდა... გაზეთი ჩაბარებული ჰქონდა გამგეებს და ესენი აწარმოებდნენ საქმეს. ამგვარ გამგეებად იყვნენ: ჯერ ძმები ყიფშიძენი - გრიგოლი და ალექსანდრე (ფრონელი), შემდეგ დავით მიქელაძე და, ბოლოს ცოტა ხნით (გაზეთის დახურვამდე) _ მე. ილია მხოლოდ გაზეთის გამომცემლობის საქმეს აწარმოებდა სამეურნეო ნაწილის გამგის დახმარებით~. იმავე პერიოდში ი. ჭავჭავაძემ თანარედაქტორობა შესთავაზა ჯერ ალ. ნანეიშვილს (1895 წ. ოქტომბერში ილია სწერს ალ. ნანეიშვილს:  ,,აი რაზედ დავდექით: თქვენ უსათუოდ მოგიწვიოთ თანარედაქტორად... მე და თქვენ თანასწორის უფლების რედაქტორები და გამომცემლები ვიყვნეთ~), ხოლო შემდეგ _ ნოე ჟორდანიას, თუმცა ამ საქმიდან არაფერი გამოვიდა.[footnoteRef:2] რაც შეეხება გ. ლასხიშვილის მიერ ნახსენებ ,,გაზეთის დახურვას~, ეს მოხდა 1896 წელს, როდესაც ფაქტობრივი რედაქტორის (გ. ლასხიშვილის, აგრეთვე, მისი უახლოესი თანამშრომლებისა და თანამოაზრეების: კიტა აბაშიძის, ილია ნაკაშიძის, გიორგი ზდანოვიჩის...) ხელში გაზეთმა რადიკალური ხასიათი შეიძინა, ამის გამო ხელისუფლებამ  ,,ივერია~ დახურა და ი. ჭავჭავაძის ძალისხმევით მხოლოდ რვა თვის შემდეგ (1897 წლის 1 იანვრიდან) მოხერხდა მისი აღდგენა.[footnoteRef:3] [2:  საინტერესოა ის პირობა, რომელიც ილიას ნ. ჟორდანიასთვის შეუთავაზებია: `მე მსურს თქვენ გახდეთ `ივერიის~ ხელმძღვანელი, რედაქტორი სრული უფლებით, მხოლოთ როცა ჩვენს შორის იქნება აზრების დიდი განსხვავება _ მე ჩემსას დავბეჭდავ, თქვენ თქვენსას~.]  [3:  ივერიის~ დროებით დახურვასთან დაკავშირებით გ. ლასხიშვილი წერს: `მაისის პირველი რიცხვები იყო... უკვე დაიწყო ბანკის კრებები. მე და გიორგი (ზდანოვიჩი _ თ. ჯ.) წავედით თეატრში ,,ბანკოვიადის~ სეირის საყურებლად. ავედით სცენაზე, დავიჭირეთ კორესპონდენტების ადგილები. იმავ წუთს სცენაზე გამოჩნდა ილიაც, რომელიც პირდაპირ ჩემსკენ გამოემართა: _ აი თქვენმა რევოლუციონერობამ უკვე გამოიღო პირველი ნაყოფი: ეს არის ქაღალდი მომივიდა  ,,ივერიის~ დახურვის შესახებ. ადვილად წარმოიდგენთ, როგორ თავზარს დამცემდა ეს ამბავი, როგორ უეცრად მიცრუვდებოდა ყველა იმედი გაზეთის განახლებისა, გაზეთში თანამოაზრე ხალხის შეკრებისა და ახალ მიმართულებით მუშაობისა... ამგვარად, ქართველი საზოგადოება დარჩა უგაზეთოდ. დიდის მეცადინეობით ილიამ მოახერხა გაზეთის განახლება...~] 

1900 წელს ილიას ავადმყოფობისა და შემდეგ გერმანიაში სამკურნალოდ გამგზავრების გამო ,,25 იანვრიდან 14 ნოემბრამდე ,,ივერიას~ ვ. სულხანიშვილი უძღვებოდა~ (ნ. ტაბიძე). 
ასე იყო თუ ისე, ოფიციალურად 1901 წლის დეკემბრამდე  ,,ივერიის~ რედაქტორად ი. ჭავჭავაძე ითვლებოდა, ამის მერე კი ილიამ რედაქტორობა გადასცა ალექსანდრე სარაჯიშვილს, რომელიც, თავის მხრივ, 1903 წლის ივლისიდან შეცვალა გრიგოლ ყიფშიძემ.[footnoteRef:4] ,,ივერიის~ უკანასკნელი რედაქტორი იყო ფილიპე გოგიჩაიშვილი  -  1905 წლის თებერვლიდან 1906 წლის აგვისტომდე, ანუ გამოცემის დახურვამდე.  [4:  მიხეილ ჯავახიშვილი, რომელიც 1900-იან წლებში აქტიურ ჟურნალისტურ და პუბლიცისტურ მოღვაწეობას ეწეოდა, თავის მემუარული ხასიათის ტექსტში ,,ილია ჭავჭავაძე~ აღნიშნავს: ,,1904 წელს ,,ივერიის~ ფაქტიური რედაქტორი გავხდი. ოფიციალური რედაქტორი გ. ყიფშიძე ბანკში მუშაობდა და თავის გაზეთს უკვე დაბეჭდილს კითხულობდა~.] 

,,ივერიის~ გამომცემელი  1906 წლის აგვისტომდე, ანუ გამოცემის დახურვამდე,  დაარსების დღიდან 1902 წლის ივლისამდე იყო ი. ჭავჭავაძე, 1902-1905 (თებერვლამდე) წლებში - ალექსანდრე სარაჯიშვილი. გაზეთის ბოლო გამომცემელი იყო პავლე თუმანიშვილი (1905-1906).
ტირაჟი გამოცემისა მერყეობდა 400-600 ეგზემპლარის ფარგლებში (ამ საკითხზე მწირი ცნობები მოგვეპოვება. ასე, მაგალითად, 1881 წელს ,,ივერიას~ ჰყავდა 437 ხელის მომწერი. გ. ლასხიშვილის მიხედვით, 1890-იან წლებში გაზეთი იბეჭდებოდა ,,ოთხასიდან ექვსას ეგზემპლიარამდე~). ისიც უნდა ითქვას, რომ ,,ივერიის~ ხელის მომწერთა რაოდენობა და ტირაჟი არ ემთხვეოდა ერთმანეთს: ,,ქართული გამოცემები, განსაკუთრებით ი. ჭავჭავაძის გამოცემები, ხელისმომწერთა რიცხვზე მეტი რაოდენობით იბეჭდებოდა და უფასოდ იგზავნებოდა სკოლებში, სამკითხველოებში, ახალშემოერთებულ კუთხეებში (მესხეთი, აჭარა)~ (ალ. კალანდაძე).
,,ივერია~ თავიდან იბეჭდებოდა ე. ხელაძის სტამბაში, შემდეგ - ა. ენფიაჯიანცის, სტ. მელიქიშვილის, გრ. ჩარკვიანისა და სხვ. სტამბებში.
რედაქციას სხვადასხვა დროს სხვადასხვა მისამართი ჰქონდა: კომენდანტის (ამჟამად გრიბოედოვის) ქუჩის #1; კონსულის  (ამჟამად პეტრე ჩაიკოვსკის) ქუჩა (ჯერ #5, შემდეგ #4); სოლოლაკში, სადოვაიას (ამჟამად ლადო ასათიანის) ქუჩის #33; გოლოვინის (ამჟამად რუსთაველის) პროსპექტი (ივ. მუხრანბატონის სახლი, I კლასიკური გიმნაზიის გვერდით, რუსთაველის პროსპექტისა და ლესია უკრაინკას ქუჩის გადაკვეთაზე) და სხვ.; 1893-1902 წლებში (მანამ, სანამ ილია გაზეთს ალ. სარაჯიშვილს გადასცემდა)  ,,ივერიის~ რედაქცია მდებარეობდა იმ შენობაში, რომელშიც ი. ჭავჭავაძე ცხოვრობდა - ნიკოლოზის ქუჩის #21-ში (ამჟამად ივანე ჯავახიშვილის ქუჩა, #7).
,,ივერიის~ პირველ ნომერში ი. ჭავჭავაძემ გამოაქვეყნა პროგრამული ხასიათის წერილი, რომელშიც მოცემულია ავტორის ფუნდამენტური შეხედულებები პრესის (,,ჟურნალ-გაზეთობის~ _ მწიგნობრობის/ლიტერატურის ,,ერთგვარი ნაწილის~) ფუნქციასა და საზოგადოებრივ მნიშვნელობაზე. ილიას აზრით, ,,[ჟურნალ-გაზეთობის] ძალით თვით საზოგადოება თვისის ცხოვრების სადავეს ხელთ იპყრობს და ცხოვრების თვითრჯულს (აქ: ქაოსურ, უკონტროლო _ თ. ჯ.) დენას საკუთარს თაოსნობას უმორჩილებს~. ხოლო იმისათვის, რომ საზოგადოებამ ,,ცხოვრების თვითრჯული დენა~ საკუთარ ინტერესებსა და მოთხოვნილებებს დაუმორჩილოს, პრესამ ორი უმთავრესი ფუნქცია უნდა განახორციელოს:
ა) იგი უნდა იყოს სწავლისა და ცოდნის გამავრცელებელი, სასწავლებელი, ,,რომლის მეოხებითაც უნდა აღორძინდეს, აღიზარდოს, დაფუძნდეს და გამშვენიერდეს საზოგადოების აზრი და რწმენა, გრძნობა და გემოვნება... მან უნდა ფეხი აუდგას თვითმოქმედობის ძალსა, მან უნდა აღადგინოს გონებითი და ზნეობითი ნიჭი~. 
ბ) ჟურნალ-გაზეთობა უნდა იყოს საზოგადოებრივი ცხოვრების სარკე, ,,იმის ამომძახელი, რასაც ჩასძახებს საზოგადო აზრთა დენა, შეტაკება და ბრძოლა~. საზგადოებრივი ცხოვრება კი, თავის მხრივ, შეიძლება იყოს  ,,ძლიერი თუ უძლური, მაღალი თუ მდაბალი~,  მაგრამ ყველა შემთხვევაში ჟურნალ-გაზეთობამ უპირველესად მხედველობაში ის უნდა იქონიოს, რომ  ,,ადამიანები განა მარტო მაყურებელნი არიან ცხოვრებისა, არამედ მომქმედნი პირნიცა.  ცხოვრება არის თითონ ამ პირთა ქმნილება, ამ პირთა ნამოქმედარი და ჭირნახული. რასაკვირველია, მოჭირნახულემ უნდა იცოდეს თვისი ნამოქმედარის ავკარგიანობა, თვისება. ამისათვის ყოველს საგანს, ყოველს მოვლენას ცხოვრებისას, ავს თუ კარგს, დიდს თუ მცირეს, ჟურნალ-გაზეთობამ უნდა მიაქციოს ჯეროვანი ყურადღება და შეძლებისამებრ მისცეს სასტიკს გარჩევას, განმარტებას თავისის რწმენისა, აზრის და ცოდნის დაკვალად~.
,,ივერია~ თემატურ-მსოფლმხედველობრივი თვალსაზრისით მრავალმხრივი და მრავალფეროვანი პერიოდული გამოცემაა, თუმცა მისი უმთავრესი მიზანი და საზრუნავი მაინც არის  ,,ჩვენის დაცემულის ვ ი ნ ა ო ბ ი ს აღდგენა, ფეხზედ დაყენება და დაცვა ყოველის მოსალოდნელის ფათერაკისაგან... სხვა საგანი ამაზედ უმძიმესი, ამაზედ უსაჭიროესი არა აქვს რა ეხლანდელს საქართველოს შვილს~ (ი. ჭავჭავაძე. 1881 წლის მაისის ,,შინაური მიმოხილვა~). ,,ვინაობაში~ აქ ქართველთა ნაციონალური თვითმყოფობა იგულისხმება, ხოლო ,,აღდგენაში~ კი ის, რომ ნაციონალური თვითმყოფობა ქართველი ერის კულტურულ-ისტორიულ გამოცდილებასა და მონაპოვრებზე უნდა იყოს დაფუძნებული.[footnoteRef:5] ერთ-ერთ ,,შინაურ მიმოხილვაში~ ი. ჭავჭავაძე ასე განსაზღვრავს თავისი გამოცემის ძირითად მიზანდასახულობას _ ,,საქართველოს ხალხში ეროვნული გრძნობის გაღვიძება~. [5:  მიუხედავად იმისა, რომ ,,ივერიის~ პუბლიცისტებს განსხვავებული შეხედულებები ჰქონდათ ცალკეულ პოლიტიკურ, სოციალურ თუ ეკონომიკურ საკითხებზე,  ,,დაცემულის ვინაობის აღდგენის~ საკითხში მათ შორის თანხმობა იყო. ასე, მაგალითად, თვალსაჩინო პუბლიცისტი ალ. ნანეიშვილი იმავე ,,ივერიის~ (1881, #10) ფურცლებზე წერდა: ,,დღეს უმთავრესი მნიშვნელობა აქვს ჩვენთვის ჩვენის ვინაობის დაცვას~.] 

საერთოდ, ილია ჭავჭავაძის ეროვნული თვითშემეცნება ფოკუსირებულია სიტყვებში: ,,...ქვეყნად ცასა, ღვთად მოუცია მარტო მამული~ (,,აჩრდილი~), რაც იმას ნიშნავს, რომ ადამიანის ამქვეყნიური (მიწიერი) ცხოვრების უზენაესი ინტერესი და მიზანი (,,ამქვეყნიური ღმერთი~) არის მამული და ეს არის არა ადამიანის არჩევანი, არამედ განგების (,,ცის~) ნება. შესაბამისად, როდესაც ადამიანი ემსახურება მამულს, ის, იმავდროულად, განგების ნებასაც აღასრულებს. ამით, სხვათა შორის, ილიას მოხსნილი აქვს ცნობილი თეოლოგიური დაპირისპირება სოფელსა (ხილულს, ხორციელს, ემპირიულს) და ზესთასოფელს (უხილავს, სულიერს, ტრანსცენდენტურს) შორის.
ამ კონცეფციის მიხედვით,  ,,სოფელი~ (ქვეყანა) ბოროტებისა და ამაოების სადგური კი არ არის, არამედ ადამიანის მიერ თავისი უზენაესი ინტერესების, მიზნებისა და ღირებულებების სარეალიზაციო სივრცეა და ეს, ვიმეორებთ, თვით განგების მიერ ადამიანისათვის გაჩენილი ღვთაებრივი წესია.
ზოგადად,  ილია ჭავჭავაძისათვის უცხოა განდეგილობის, - მით უფრო, ასკეზის, როგორც მონაზვნობის იდეალის, - რელიგიური და მსოფლმხედველობრივი საფუძვლები[footnoteRef:6] და, ამ მხრივ, სრულებით არ არის შემთხვევითი ის გარემოება, რომ ქართული სასულიერო წრეების ისტორიულ დამსახურებაზე მსჯელობისას ილია საგანგებოდ აღნიშნავს მის (ქართველი სამღვდელოების) მამულიშვილურ ღვაწლს: ,,მამული და ეროვნება მოაშველა სამღვდელოებამ რჯულს, რჯული _ მამულსა და ეროვნებას, და ეგრეთ მოძღვრებულმა ერმა ეს სამება წაინძღვარა წინ, ათასხუთასი წელიწადი ომითა და სისხლისღვრითა გამოიარა და ქართველს ბინაც შეუნახა და ქართველობაცა. ამ სამთა უწმინდესთა საგანთა შეერთებამ ასწია ჩვენი სამღვდელოება და დააყენა ის მაღალ ხარისხზედ, სადაც ყოველი ბიჯი ღვაწლია და სამსახური ქვეყნის (ხაზი ჩვენია _ თ. ჯ.) წინაშე~. ილია ჭავჭავაძე ქართველი სამღვდელოების ისტორიულ და განმსაზღვრელი მნიშვნელობის დამსახურებად მიიჩნევს  ,,ღვაწლსა და სამსახურს ქვეყნის წინაშე... ეროვნების რჯულამდე გაპატიოსნებასა და სარწმუნოებამდე ამაღლებას~ (`ქართველი ერი და ღვაწლი წმინდა ნინოსი~). სხვა წერილში კი იგი აღნიშნავს: ,,საქართველოს ეკლესია... ყოველთვის თავდადებით ჰპატრონობდა ჩვენს ერს და არასდროს დიდებას ერისას დავიწყებას არ აძლევდა~ (,,დავით აღმაშენებელი~). [6:  ვფიქრობთ, ასკეზისადმი ი. ჭავჭავაძის ამგვარი დამოკიდებულების გათვალისწინებითაა შესაძლებელი პოემა ,,განდეგილის~ დღემდე დავის საგნად ქცეული შინაარსობრივი და იდეური რაობის გარკვევა.] 

,,პოლიტიკური სიმბოლო ილია ჭავჭავაძისა გამოისახება ეროვნული ცხოვრების აღორძინების საჭიროებაში~ (ა. ჯორჯაძე). ,,ეროვნული ცხოვრების აღორძინების~ გზაზე კი, ილიას შეხედულებით, უმთავრესია ქართველთა საერთო-ეროვნული თვითშეგნების გამთლიანება და გაღრმავება, ,,საყოველთაო ქართველის~ დარღვეული თვითშემეცნების აღდგენა და ნაციონალური იდეის სამსახურში მისი ჩაყენება; ქართველი ერის უბედურების სათავე  განკერძოებულობაშია და ამას აქვს ისტორიული საფუძველი: ,,ჩვენი უბედურება მაშინ დაიწყო, როცა ჩვენი ქვეყანა დაირღვა და განაწილდა სამ სამეფოდ და ხუთს სამთავროდ. ამ დარღვევამ არამც თუ მარტო ერთობის კავშირი გასწყვიტა ჩვენის სამეფოისა, არამედ საზოგადოებრივიცა. თვითოეული ჩვენგანი ერთმანეთს დაგვაშორა, ერთმანეთის გულის-ტკივილისათვის გული აგვიცრუა, მოგვიკლა. მას დღეს აქეთ გაითხარა ჩვენის ბედნიერების სამარე. მას დღეს აქეთ თვითოეული დღე თითოს რასმე სიკეთეს ხელიდამ გვაცლიდა. ეს საზარო უბედურება... თანდათან უფრო და უფრო გვიჯდებოდა სულსა და ხორცში და გვხრწნიდა თავიდამ ფეხამდე~ [,,ვის ნათესსა ვმკით? (მიმოხილვა 1879 წლისა)~]. 
,,სად არის ქართველი და ქართველობა?~ _ ეს არის ის ,,საჭირბოროტო და წყევლა-კრულვიანი საკითხავი~, რომელსაც ათეული წლების განმავლობაში უტრიალებდა ილია ჭავჭავაძე თავის მხატვრულ თუ პუბლიცისტურ შემოქმედებაში. ამ მხრივ, საგანგებოდ უნდა აღინიშნოს ჯერ კიდევ ,,ივერიის~ დაარსებამდე (1866-1876 წლებში) დაწერილი და 1876 წელს  ,,დროებაში~ გამოქვეყნებული პუბლიცისტური თხზულება ,,ზოგიერთი რამ~:  ,,არიან თავადნი, აზნაურნი, მღვდელნი, ვაჭარნი, გლეხნი, ჩინიანნი და უჩინონი - ყველანი არიან, და ქართველი კი არსად არის... აბა დაიძახე: ქართველო-თქო, თუ შავის ზღვიდამ მოყოლებული კასპიის ზღვამდე მარტო ღიპ-გადმოგდებულის ქართველის მეტმა (ე. ი. გორის მაზრაში მცხოვრებელმა) შემოგხედოს ვინმემ, და თუ გაჭირდა, იქნება კახელმაც თავისი სხვილი კისერი შენკენ მოიღრიჯოს, სხვანი კი ყურსაც არ გათხოვებენ, თითქო ამათ არ ეძახიო, თითქო ისინი კი ქართველები არ არიანო. ის შემკრებლობითი, დიდებული ერთიანი აზრი, რომელსაც ყოველი ჩვენგანი ქართველობაში უნდა ხედავდეს, ის სახელი, რომელიც ყველას გვერქვა, დაირღვა, ჩვენის გონებიდამ ამოშრა, და ქართველი ეხლა ერთის კუნჭულის მცხოვრებთა საკუთარი კერძოობითი სახელი-ღა გახდა და არა საერთო, საყოველთაო მთელის იმ ხალხისა, რომელიც ერთად ტანჯულა, რომელსაც ქართველთა შესისხლულის ისტორიის მძიმე უღელი ჭირში თუ ლხინში ერთად ძმურად უწევნია... ქართველი ჩვენის ტომის საერთო სახელი აღარ არის, აღარც შინა და აღარც გარეთ... იმერელი _ იმერელია, გურული _ გურულია, მეგრელი _ მეგრელია, ქართლელი -  ქართლელია, და სულ ყველანი კი ქართველები არ არიან. ვაი იმ ხალხს, რომელსაც საერთო ძარღვი გაუწყდა; ვაი იმ ქვეყანას, საცა საერთო ძარღვში სისხლი გაშრა, საცა ყველაში თითო არ არის და თითოში _ ყველა, საცა თვითეული ყველასათვის არ ჰფიქრობს და ყველა თვითეულისათვის, საცა ,,მე~ ხშირია, და  ,,ჩვენ~ _ იშვიათი~.
,,განთვითეულობამ~, ,,ცალ-ცალკეობამ~ ხალხის ზნეობრივი და გონებრივი გადაგვარება გამოიწვია, ერის თვითმოქმედების უნარი დაასუსტა, სამშობლოს განცდა დააუძლურა, ,,მთელის ხალხის ერთიანი მაჯის ერთიანი ძარღვი~ გაწყვიტა, სიტყვა ,,მამულის~ ,,ყოვლად-მპყრობელი მნიშვნელობა~ საკუთარ კარ-მიდამოზე ზრუნვამდე დააქვეითა: ,,დავაქციეთ ჩვენი დიდი ერთიანი სამშობლო ოჯახი... და მის ნაშთის ნამტვრევებისაგან პატარ-პატარა ხუხულები ავაშენეთ, რომელსაც საზოგადო სახელი ,,მამული~ დავარქვით და რომელშიაც ჩვენც დავეტივენით, და ჩვენი ამომშრალის ტვინის და გონების აზრიც დავტივეთ; დავაქციეთ მამათა ჩვენთა სამარე, შვილთა ჩვენთა აკვანი... თვითეულმან ჩვენგანმან... საზოგადო სახელი ,,მამული~ თავის კერძო მამულს დაარქვა და თქვა: თუ მე არ ვიქნებიო, ქვა-ქვაზედაც ნუ იქნებაო. ამ სახით თვითეული ჩვენგანი თავის შემოღობილში შეიკეტა, თავისი საკუთარი ჭირი და ლხინი აიჩინა; და რომ თვითეულმან ჩვენგანმან საერთო საქმეს თვალი მოაშორა და გონება თავისი საერთო საგანზედ აღარ ავარჯიშა, ის გონებაც ისე დაუბრმავდა, რომ იგი თავის ქონების ღობის იქით ვეღარ გადაუცილებია, რომ თავის მოძმეს გაეხმაუროს მაინცა~.
,,ილია ჭავჭავაძისათვის ერი ცოცხალი საზოგადოებრივი პიროვნება (ხაზი ჩვენია _ თ. ჯ.) იყო, ერთი მრთელი რამ, რომლის ნაწილთა შორის ვერავითარი განსხვავება მას ვერ შლის და არც უნდა დაშალოს იგი. დასაბამითგან დღემდე ცხოვრება ქართველი ერისაც მუდამ ცვალებადი იყო, ხოლო თვით იგი იმავე პიროვნებად დარჩა~ (მიხ. წერეთელი)[footnoteRef:7] [7:  ალ. მანველიშვილის შეხედულებითაც, ილია ჭავჭავაძისათვის ,,`ერი არის გარკვეული პიროვნება, ისე, როგორც ინდივიდი; დამთავრებული ბუნებრივი ქმნილება, რომლის განვითარება და ამაღლება მოითხოვს თავისუფლებას. ადამიანის არსებობის მიზანი ამ ქვეყნად არის მუდმივი წინსვლა, განვითარება, სრულყოფა მისი ნივთიერი არსებობის პირობებისა და სულიერი და ზნეობრივი გაფაქიზება, რათა ამ დაუსრულებელი ლტოლვით ღვთაებამდე ამაღლებისა, შეასრულოს თავისი ადამიანური მისია, რომელიც არის მთავარი პრინციპი მთელი სამყაროისი, განსაკუთრებით კი სიცოცხლისა და მისი უმაღლესი გამომჟღავნების _ ადამიანისა. ეს ბუნებრივი სვლა ხდება ბრძოლითა და შემოქმედებით. ბრძოლა თავისუფლებისათვის _ შემოქმედება თავისუფლების ნიადაგზე. ერი, როგორც ინდივიდი, შემქმნელია ყველაფრის. კულტურა იქმნება მხოლოდ ინდივიდუალურ, ეროვნულ ნიადაგზე. ხოლო რაკი შემოქმედება მხოლოდ თავისუფლების ნიადაგზეა შესაძლებელი _ ერის თავისუფლების პრინციპი გამომდინარეობს მისი სოციალური ბუნებიდან:  ,,თავისუფლებავ შენ ხარ კაცთა ნავთსაყუდარი, / შენ ხარ ჩაგრულის, წამებულის წმინდა საფარი, / შენ ხარ მშვიდობა და სიმართლე ამა ქვეყნისა, / შენ ხარ აღმზრდელი ღვთაებამდე კაცთ ბუნებისა~.] 

ილია ჭავჭავაძის თვალსაზრისით,  ,,ყოველს ერს თავისი საკუთარი სახე აქვს, თავისი საკუთარი გულთათქმა, თავისი წადილები, თავისი სულთასწრაფვა, თავისი ღირსება~ (,,ქვათა ღაღადი~). უფრო მეტიც, ერისთვის, _ მისი პიროვნული ბუნებიდან გამომდინარე, _ ბუნებრივი და ორგანულია ისეთი პიროვნულ-ადამიანური თვისებები, როგორებიცაა ,,დიდ-ბუნებოვანობა~, ზნეობრივი ,,სისრულე~ და ყოფით ცხოვრებაში გამოვლენილი ,,მადლი~ (1895 წლის იანვრის  ,,შინაური მიმოხილვა~).
ილიას შეხედულებით, ერის, როგორც ,,ცოცხალი საზოგადოებრივი პიროვნების~, სრულფასოვანი თვითარსებობა და ,,თვითმოქმედების ძალის~ ამოძრავება მისი თითოეული შვილის ნიჭისა და შესაძლებლობების ეროვნული იდეის გარშემო კონსოლიდაციითაა შესაძლებელი: ,,ყოველივე საქმე, ყოველივე საგანი... სულ ყოველისფერი ჩვენი ვინაობის საქმეს უნდა შევურჩიოთ, ქვეშ დავუყენოთ. სკოლაა, ბანკია თუ თეატრი, ყველაფერს სულ მაგისაკენ უნდა მივუბრუნოთ თავი~ (1881 წ. მაისის  ,,შინაური მიმოხილვა~). სწორედ ამ კონტექსტში უნდა იქნეს განხილული ილია ჭავჭავაძის მიერ ჩამოყალიბებული საზოგადოებრივ-კლასობრივ ფენათა შეთანხმების ( ,,წოდებათა შერიგების~,  ,,წოდებათა თანხმობის~, ,,სოციალური ზავის~, იასონ ლორთქიფანიძის ფორმულირებით,  ,,ეროვნული ერთიანი ფრონტის~) კონცეფცია, რომელსაც ჩვენ ვუწოდებთ ,,ნაციონალური კონსოლიდაციის~ კონცეფციას და რომელშიც ერთი განმსაზღვრელი იდეის გარშემო პოლიფონიურადაა შერწყმული ილიას პოლიტიკური და სოციალური იდეები და შეხედულებები.  
,,ნაციონალური კონსოლიდაციის~ კონცეფციას ი. ჭავჭავაძე აყალიბებს როგორც ქართველი ერის თანადროული ცხოვრებისათვის სასიცოცხლო მნიშვნელობის აუცილებლობას და, ამასთანავე, საქართველოში სოციალურ ურთიერთობათა ისტორიულად ჩამოყალიბებული ტრადიციის აღორძინებას. წერილების სერიაში ,,ცხოვრება და კანონი~, ილია წერს: ,,ჩვენს ძველს ცხოვრებაში დას-დასად დაყოფა ერობისა არ არსებობდა... წოდებათა შორის უფლების ცილება, ეკონომიურის თუ პოლიტიკურისა, ცილება - რომელიც უაღრესი მიზეზი იყო დაუძინებელის განხეთქილებისა სხვა ქვეყნებში, ჩვენში არ არსებობდა. ამიტომაც არც ზნეობით, არც აზრით, არც გრძნობით, არც მიმართულებით და არც ჩვეულებით, ჩვენი თავად-აზნაურობა არ დაჰშორებია გლეხობას, არ შეუკეტნია თავი, თავისი საკუთარი ინტერესები არ შემოუხაზავს ისე, როგორც სხვაგან~.
ი. ჭავჭავაძის  ,,ნაციონალური კონსოლიდაციის~ კონცეფციის მიხედვით: 
ა) მხოლოდ კონსოლიდირებულ საზოგადოებას შეეძლო ნაციონალური თვითგადარჩენის იდეის გარშემო გაერთიანება და ამ იდეის პრაქტიკული ხორცშესხმა, მით უფრო აუცილებელი იყო ეს სახელმწიფოებრიობას მოკლებული ისეთი საზოგადოებრივ-ეროვნულ ორგანიზმისათვის, როგორსაც იმ დროს ქართველი ერი წარმოადგენდა.  
ბ) ვაჭრობა-მრეწველობის განვითარების აუცილებლობა თავისთავად ქმნიდა ნიადაგს საზოგადოებრივ ფენათა შემდგომი დიფერენცირებისა და ანტაგონიზმისათვის, ხოლო ამგვარი ანტაგონიზმის აცილება მხოლოდ ეროვნული იდეის გარშემო კონსოლიდირებულ საზოგადოებას შეეძლო. 
გ) კლასობრივ წინააღმდეგობასა და მის გაღრმავებაზეა დაფუძნებული როგორც ნაროდნიკულ-ხალხოსნური, ისე მარქსისტული იდეოლოგია, რაც ქმნიდა რევოლუციური ურთიერთდაპირისპირების გარდაუვალ აუცილებლობას. ამ უაღრესად სახიფათო (მით უმეტეს, მცირერიცხოვანი ერისათვის) საფრთხის აცილებაც მხოლოდ ეროვნული იდეის გარშემო კონსოლიდირებულ საზოგადოებას შეეძლო... 
წოდებრივი თანხმობის პრობლემას ილია ჭავჭავაძე ამა თუ იმ ფორმით არაერთ პუბლიცისტურ თხზულებაში ეხება, რომელთაგან საგანგებოდ უნდა აღინიშნოს წერილი ,,წოდებათა თანასწორობა~[footnoteRef:8]: `ჩვენი გულითადი რწმენა ისა ყოფილა და არის, რომ ერის წარმატება, ქონებრივი თუ გონებრივი, შესაძლებელია მხოლოდ მაშინ, როცა ერი წოდებათა დაუყოფელად, დიდ-პატარაობის გაურჩევლად და გამოუკლებლად ერთიანის მეცადინეობითა და გარჯით ჰცდილობს ცხოვრების გზა გაიკვალოს და ბურთი ბედისა გაიტანოს წუთისოფლის მოედნიდამ ყველამ ერთად საყოველთაოდ. ცალ-ცალკე წევა ცხოვრების უღელისა, ცალ-ცალკე ხვნა და მკა, ცალ-ცალკე თლა ლხინისა თავისაკენ და ჭირისა სხვისაკენ, მარტო თავის-თავის ხსოვნა და სხვისი დავიწყება მომაკვდინებელია კაცთა საურთიერთო ცხოვრებისა და საცა ეგ ურთიერთობა არ არის, იქ არც იგი კრებულია, რომელსაც ერი ჰქვიან... ქვეყანაზედ მარტო იმ ერს გაუძლია, მარტო იმ ერს გამოუტანია თავი ათას გვარ განსაცდელისაგან, მარტო იმ ერს წარუმატნია და გაძლიერებულა, რომელსაც თავის დროზედ შეუტყვია და მიუგნია, რომ ერთის რომელისამე წოდების წინ წაწევა არაფრის მაქნისია, თუ დანარჩენი ერიც წინ არ წაწეულა, პირიქით, ერთის წოდების წინ წაწევას დანარჩენის უკან დაწევა მოჰყოლია. ვერც ერთი ცალკე წოდება ერისა ვერ დაიქადებს, რომ თუ მე კარგადა ვარ, სხვანიც კარგად იქნებიანო~.  [8:  ამჯერად ჩვენთვის ი. ჭავჭავაძის პუბლიცისტური შეხედულებებია საინტერესო და ამიტომაც არ ვეხებით წოდებათა ურთიერთმიმართების (`ხიდჩატეხილობის~) საკითხს ილიას მხატვრულ შემოქმედებაში (`აჩრდილი~, `ოთარაანთ ქვრივი~, `გლახის ნაამბობი~ და სხვ.).
მთელი საქართველოს და ქართველთა ინტერესების დამცველი ვიქნები. საერთო კითხვებსაც (საკითხებსაც _ თ. ჯ.) შევწირავ ჩემს ღონეს~.] 

მთავარი შემაფერხებელი გარემოება ეროვნულ ცხოვრებაში ერთიანობის დამკვი-დრებისა, ილიას აზრით, თავადაზნაურულ-კლასობრივი თვითშეგნებაა: ,,თავად-აზნაურობა ჯერ ამ მოძღვრებას (სოციალური თანხმობის აუცილებლო¬ბას _-თ. ჯ.) ვერ მისწვდომია... ჩვენ კი ვიტყვით, რომ მისი (თავადაზნაურობის - თ. ჯ.) დღეგრძელობა, კეთილდღეობა, ბედნიერება, სახელი და დიდება სწორედ და მთლად იმაშია, რომ ეს მოძღვრება გულში ჩაიჭედოს და ერთს წუთსაც გონებიდამ არ მოიშოროს, რომ თუ სხვანი კარგად იქნებიან, მარტო მაშინ იგიც კარგად იქნება. ჭეშმარიტსა და საბოლოო წარმატებას სათავე აქა აქვს და თუ ჩვენი თავად-აზნაურობა ყოველს თავის მეცადინეობას და მოქმედებას ამ მოძღვრებას შეუფარდებს და ქვეშ დაუყენებს, სასახელო მიზეზს თავის არსებობისასაც აქ იპოვის~.[footnoteRef:9] [9:  .უნდა ითქვას, რომ  ,,ნაციონალური კონსოლიდაციის~ კონცეფციას ი. ჭავჭავაძე ამკვიდრებდა არა მხოლოდ როგორც მწერალი, პუბლიცისტი და საზოგადო მოღვაწე, არამედ როგორც სახელმწიფო მოღვაწეც. კერძოდ, 1906 წელს თავადაზნაურობის მიერ რუსეთის სახელმწიფო საბჭოს წევრად არჩევასათან დაკავშირებით ილია საგანგებოდ აღნიშნავდა:  ,,სახელმწიფო საბჭოში თუ თავად-აზნაურთა სახელით შევდივარ _ ეს მხოლოდ ფორმალური, იურიდიული მხარეა. არ დავფარავ და ვიტყვი: საბჭოში მთელი საქართველოს და ქართველთა ინტერესების დამცველი ვიქნები. საერთო კითხვებსაც (საკითხებსაც _ თ. ჯ.) შევწირავ ჩემს ღონეს~.] 

ცალ-ცალკე ყოფნა, სოციალურ-კლასობრივ ინტერესთა დაპირისპირება, ,,განთვითოებულობა~ არის ის მთავარი საფრთხე, რომელიც ქართველი ერის თვითარსებობას ემუქრება და ამ საფრთხის თავიდან აცილების ერთადერთი საშუალება ერთიანობაა: ,,ყველამ ერთად და თვითეულმა ცალკე უნდა იცოდნენ, რომ იგი განუყოფელი ნაწილია მთელის ერისა და ამიტომაც თავის კეთილდღეობას უნდა ეძებდეს მარტო მთელის ერის კეთილდღეობაში და არა ცალკე. არა გონიერმა კაცმა, რა წოდებისაც გინდ იყოს, ეს არ უნდა დაივიწყოს, თუ უნდა თავისი სიკეთე მკვიდრს საფუძველზე დაამყაროს~.[footnoteRef:10] [10:  ქართველთა ერთიანობის სასიცოცხლო მნიშვნელობას ილია საჯარო გამოსვლებშიც აღნიშნავდა. ასე, მაგალითად, 1895 წელს თბილისის სათავადაზნაურო-საადგილმამულო ბანკის წლიურ კრებაზე წარმოთქმულ სიტყვაში იგი შეეხო კუთხური განკერძოებულობის პრობლემას: `ყოველს ქართველს საქართველოს ნაწილისას, _ გურული იქნება, მეგრელი, კახელი, თუ ქართლელი, _ ჩვენის ერთიანის ოჯახის კარი ღია აქვს, რომ ჩვენს საერთო ჭირსა და ლხინში ძმური მონაწილეობა მიიღოს. ეს არამცთუ უფლებაა თვითეულის ჩვენგანისა, უუწმინდესი მოვალეობაა. ძმობა და ერთობა ამაშია. ეგ ძმობა და ერთობა არის იგი კლდე, რომელზედაც უნდა აშენდეს დიდი სასახლე ჩვენის ცხოვრებისა. ეს თითქმის ექვსი საუკუნეა მას აქეთ, რაც საქართველო დაირღვა, დანაწილდა. ეს ექვსი საუკუნეა მას აქეთ, რაც ჩვენი მამა-პაპანი, ჩვენნი უკეთესნი და უდიდესნი მამულისშვილნი, ჩვენი გენიოსები, ჩვენნი ვაჟკაცნი და მეომარნი, ჩვენნი მსწავლულნი და მეცნიერნი, სისხლის ღვრით იღვწოდნენ, რომ მკვდრეთით აღედგინათ ჟამთა ვითარებისაგან დარღვეული და დამხობილი ძმობა და ერთობა. ამას შესწირეს თავისი სახელოვანი სიცოცხლე, თავისის სისხლით და ღვაწლით შემოსეს და აკურთხეს. მთელმა თაობამ მეცხრამეტე საუკუნისამ ამას შეალია თავისი პატიოსანი ძალ-ღონე, თავისი სისხლი და ხორცი, თავისი ნიჭი საქმისა და მეტყველებისა...~.] 

ი. ჭავჭავაძე თვლიდა, რომ ,,სული და გული ჩვენის ეროვნულის იმედებისა~ გლეხობაა. ილიას, რასაკვირველია, კარგად ესმოდა ზოგადად ვაჭრობა-მრეწველობის განვითარებისა და ბურჟუაზიული ფენის ჩამოყალიბების გარდაუვალობაცა და სარგებლიანობაც, თუმცა საქართველოსთვის პრიორიტეტულად მიაჩნდა აგრარულ-ფერმერული მეურნეობის განვითარება (წერილების სერია  ,,ცხოვრება და კანონი~), თანაც ისე, რომ მიწა ქართველ გლეხს დარჩენოდა და მასზე არ გავრცელებულიყო უცხოტომელთა საკუთრება.
ცნობილი მემუარისტისა და ი. ჭავჭავაძესთან დაახლოებული პირის, იაკობ მანსვეტაშვილის, მიხედვით, ილია გლეხობას უწოდებდა ,,საქართველოს პირველ ქვაკუთხედს~, რომელმაც ,,ისტორიულ ქარტეხილს, წვა-დაგვას გაუძლო და ქვეყანა გააშენა. ეს ის მაგარი, მკვიდრი მუხაა, რომელიც ქარ-ცეცხლს უძლებს და არ ეცემა. ეს არის ჩვენი გლეხობა, ეს არის ჩვენი მუშა ხალხი, რომელიც თავის მარჯვენით თავსაც ინახავს და ქვეყანასაც საკვებს აძლევს. ესენი არიან ჩვენი მუხის _ საქართველოს ფესვები, ესენი ამზადებენ იმ საკვებავ წვენს, რომლითაც საზრდო და ღონე ეძლევა მუხის მთელ ტანს. ამათი მეოხებით იმოსება ხე ფოთლებით, ყვავილებით და მოაქვს ნაყოფი. დეე, კენწეროები გაუხმეს ხეს, ფოთლები შემოსცვივდეს, ყვავილები შემოაჭკნეს, _ არა უშავს რა, ოღონდ ძალა და ღონე არ გამოელიოთ ფესვებს: ხე ხელახლად შეიმოსება ფოთლით და ყვავილით, და უხვად გამოიღებს ნაყოფს. ხე არ კვდება, თუ ფესვები მაგარი, ღონიერი აქვს. აი, სწორედ ეს ფესვებია ჩვენი მდაბიო ხალხი, ჩვენი გლეხობა. თუ ეს ფესვები მაგრად გვექნება შენახული, კარგად მოვლილი, მაშინ ჩვენ საქართველოს განსაცდელი არ მოელის, კვლავ გამხნევდება და გაძლიერდება... და აი, სწორედ ამ ფესვებს უნდა მოვუაროთ ჩვენც... ჩვენს მოვლას, ჩვენს ზრუნვას ფასი ექნება მხოლოდ მაშინ, თუ იმათი ენით დავიწყებთ ლაპარაკს, თუ ჩვენი სიტყვა იმათ ყურს მისწვდება, იმათ გულს მოხვდება. აი, გეგმა ჩვენი მუშაობისა. აი, ვისთვის უნდა ვფიქრობდეთ, ვისთვის უნდა ვზრუნავდეთ, ვისთვის უნდა ვწერდეთ...~. ილიასთან დაახლოებული მწერალი და ჟურნალისტი არტურ ლაისტი საგანგებოდ აღნიშნავდა:  ,,ილია სოფელში ხედავდა ქართული ეროვნული ცხოვრების სულს~.
ბატონყმობის გაუქმება ილია ჭავჭავაძისათვის გლეხისათვის სამართლებრივი და მორალური უფლებების მინიჭებას, მისი თვითრეალიზაციისათვის სათანადო პირობების შექმნასა და, ამდენად, სოციალურ ურთიერთობათა ჰარმონიზაციის აუცილებელ პირობას წარმოადგენდა; ამასთანავე,  ,,ილია არ იბრძოდა გლეხობი-სათვის, ვითარცა კლასისათვის, არამედ ერის იმ სასიცოცხლო ნაწილისათვის, რომლის არსებული მდგომარეობა ერს განადგურებით ემუქრებოდა~ (ალ. მანველი-შვილი).[footnoteRef:11] [11:  `ნაციონალური კონსოლიდაციის~ ილიასეულმა თვალსაზრისმა ტრანსფორმაცია განიცადა არჩილ ჯორჯაძის ნააზრევში და საბოლოოდ ჩამოყალიბდა კონცეფციად, რომელიც  ,,საერთო მოქმედების ნიადაგის~ სახელწოდებითაა ცნობილი. ა. ჯორჯაძე ქართველთა ეროვნული თვითმყოფობისა და თვითარსებობის გაღრმავება-გაძლიერების აუცილებელ პირობად მიიჩნევდა სამოქმედო პროგრამას, რომელიც ხუთი კომპონენტისაგან შედგება: 1. ქართული ენის უფლებათა განუხრელი დაცვა; 2. ქართველთა მიერ ვაჭრობა-მრეწველობის სისტემური სახით ჩამოყალიბება და განვითარება; 3. მიწისა და მეურნეობის მართვის ქართველთა ხელში დარჩენა; 4. ქართველი ინტელიგენციის მიერ კულტურულ-საგანმანათლებო პროცესების გაღრმავება და ამ საქმის მეურვეობა; 5. ქალაქების თვითთმმართველობებში ქართველთა კონსოლიდირებული ჩარევა. ,,ენა და ლიტერატურა, მრეწველობა და მეურნეობა, თვითმმართველობა და სახალხო მოღვაწეობა, _ აი ის ფართო ასპარეზი, რომელზედაც ყველასთვის მოიპოვება ადგილი, ვისაც კი მართლა შესტკივა გული საქართველოს წარმატებისათვის~ _ ხაზგასმით აღნიშნავდა არჩილ ჯორჯაძე (ა. ჯორჯაძის `საერთო მოქმედების ნიადაგსა~ და მის მიმართებაზე `ნაციონალური კონსოლიდაციის~ ილიასეულ კონცეფციასთან იხ. დ. შველიძე. პოლიტიკური პარტიების წარმოშობა საქართველოში. ფედერალისტები. ნაკვეთი I. თბ.: 1993). 
,, უთარიღო წერილში ,,ოსმალეთის ქართველებს~, რომელიც 1877-1878 წლებში უნდა იყოს დაწერილი, აკაკი წერეთელიც საერთო ისტორიის ფაქტორს უსვამს ხაზს: ,,ჩვენა გვაქვს ერთი ისტორია, რომელიც საქართველოსადმი თქვენ უფრო დიდ წილს გიდებსთ, როგორც შემხებს, მოსაზღვრეებს, _ ის არ დაივიწყება უკუნისამდე, სანამ კი საქართველო არსებობს...~ (აკაკი, XI, 1960: 523).] 





ეროვნული ერთიანობის კონტექსტში მსჯელობდა ილია ჭავჭავაძე სარწმუნოებრივ საკითხებზეც: ,,ქრისტეს სჯული ქართველებისათვის მარტო სარწმუნოებითი აღსარება კი არ იყო, იგი ამასთან ერთად პოლიტიკური ქვიტკირიც იყო საქართველოს მრავალ ნაწილების გასაერთებლად და შემოსაკრებად. ერთობა სარწმუნოებისა ერთობას ერისას მოასწავებდა... (ხაზი ჩვენია _ თ. ჯ.). ქართველი ერი ამისათვის უფრთხილდებოდა თავის რჯულს, რომელიც, თავის შინაგან ღირსების გარდა, დუღაბობას უწევდა ერთობასა~ (`აი ისტორია~);  ,,ქრისტიანობა, ქრისტეს მოძღვრების გარდა, ჩვენში ჰნიშნავდა მთელის საქართველოს მიწა-წყალს, ჰნიშნავდა ქართველობას~ (,,ქართველი ერი და ღვაწლი წმინდა ნინოსი~) და სხვ. 
მართალია, ილია ქრისტიანულ სარწმუნოებას ნაციონალურ-კულტურული ერთო-ბისა და ეთნოფსიქოლოგიური ინდივიდუალობის ერთ-ერთ განმსაზღვრელ ფაქტორად, ხოლო ეკლესიას საქართველოს პოლიტიკურ ქვითკირად~ განიხილავდა, მაგრამ ამ მხრივ სპეციფიკური ვითარება შეიქმნა 1877 წელს, როდესაც რუსეთ-ოსმალეთს ომი გაჩაღდა და ამ ომში რუსეთის გამარჯვება ქმნიდა ოსმალთა მიერ მიტაცებული ჩვენი ისტორიული ტერიტორიის დაბრუნების პერსპექტივას. ამ ტერიტორიაზე მცხოვრებ ქართველებს კი დაკარგული ჰქონდათ წინაპართა რწმენა და ისლამს აღიარებდნენ. ასეთ ვითარებაში ილიამ წინა პლანზე წამოსწია ისტორიული ერთობის (საერთო ისტორიის) ფაქტორი და ის მიიჩნია ტრაგიკულ გარემოებათა გამო გათიშული ერთი ერის შვილების კვლავ და საბოლოო  ,,შეერთხორცების~ საფუძვლად. 1877 წელს  ,,ივერიაში~ გამოქვეყნებულ წერილში ,,ოსმალოს საქართველო~ ი. ჭავჭავაძე ხაზგასმით აღნიშნავს: ,,ჩვენის ფიქრით, არც ერთობა ენისა, არც ერთობა სარწმუნოებისა და გვარტომობისა ისე არ შეამსჭვალებს ხოლმე ადამიანს ერთმანეთთან, როგორც ერთობა ისტორიისა~. 
ი. ჭავჭავაძე ისტორიული ექსკურსის მეშვეობით გამოჰკვეთს დედასამშობლოს მოწყვეტილი  ,,სამცხე-კლარჯეთის~ განსაკუთრებულ მნიშვნელობას ქართული ქრისტიანული კულტურის ჩამოყალიბებაში. ისტორიული ბედუკუღმართობის გამო ,,ოსმალოს ქართველნი~ მოსწყდნენ ქრისტიანულ წიაღს, - ამბობს ავტორი, - თუმცა მთავარი და არსებითი საერთო ისტორია და ისტორიული ერთობის შეგნებაა და ამიტომაც დღევანდელმა სარწმუნოებრივმა განსხვავებულობამ ხელი ვერ უნდა შეუშალოს ჩვენს შეერთება-შეკავშირებას. თავისი პოზიციის გასამყარებლად ი. ჭავჭავაძე იმოწმებს ქართველთათვის ტრადიციულად დამახასიათებელ სარწმუნოებრივ შემწყნარებლობას:  ,,ქართველმა, თავისის სარწმუნოებისათვის ჯვარცმულმა, იცის პატივი სხვის სარწმუნოებისაც. ამიტომაც ჩვენს ისტორიაში არ არის მაგალითი, რომ ქართველს სურვებიყოს ოდესმე სხვისა სარწმუნოების დაჩაგვრა და დევნა... სხვა ქვეყანაში სარწმუნოებისათვის დევნილნი და ჩაგრულნი _ აქ ჩვენში ჰპოულობდნენ მშვიდობისმყოფელს სავანესა და სინიდისის თავისუფლებასა~; ამიტომაცო,  ,,არ გვაშინებს ჩვენ ის გარემოება, რომ ჩვენს ძმებს, ოსმალოს საქართველოში მცხოვრებთა, დღეს მაჰმადიანის სარწმუნოება უჭირავთ, ოღონდ მოვიდეს კვლავ ის ბედნიერი დღე, რომ ჩვენ ერთმანეთს კიდევ შევუერთდეთ, ერთმანეთი ვიძმოთ, და ქართველი, ჩვენდა სასიქადულოდ, კვლავ დაუმტკიცებს ქვეყანასა, რომ იგი არ ერჩის ადამიანის სინიდისს, და დიდის ხნის განშორებულს ძმას ძმურადვე შეითვისებს, თვის პატიოსანს და ლმობიერს გულზედ ძმას ძმურადვე მიიყრდენს...~.
ი. ჭავჭავაძის თვალსაზრისით, საკუთარი ისტორიის დავიწყება ერის დეგრადაციისა და მისი სასიცოცხლო ენერგიის დაშრეტის ნიშანია.  ,,ერის პირქვე დამხობა, გათახსირება, გაწყალება იქიდამ დაიწყება, როცა იგი თავისს ისტორიას ივიწყებს, როცა მას ხსოვნა ეკარგება თავისის წარსულისა, თავისის ყოფილის ცხოვრებისა, დავიწყება ისტორიისა, თავისის წარსულისა და ყოფილის ცხოვრების აღმოფხვრა ხსოვნისაგან _ მომასწავებელია ერის სულით და ხორცით მოშლისა, დარღვევისა და მთლად წაწყმედისაცა. წარსული მკვიდრი საძირკველია აწმყოსი, როგორც აწმყო მომავლისა. ეს სამი სხვადასხვა ხანა, სხვადასხვა ჟამი ერის ცხოვრებისა ისეა ერთმანეთზედ გადაბმული, რომ ერთი უმეოროდ წარმოუდგენელი, გაუგებარი და გამოუცნობია... ეს სამთა ჟამთა ერთმანეთზედ დამოკიდებულება კანონია ისეთივე შეურყეველი და გარდუვალი, როგორც ყოველივე ბუნებური კანონი~ (,,ერი და ისტორია~) და ამ თვალსაზრისს ი. ჭავჭავაძე სხვადასხვა ფორმითა თუ რაკურსით აღრმავებს არაერთ პუბლიცისტურ თხზულებაში; ამასთანავე, თანამიმდევრულად და დასაბუთებულად ებრძვის საქართველოს ისტორიის არაქართველ თუ შინაურ ფალსიფიკატორებს (,,აი ისტორია~, ,,ქვათა ღაღადი~, ,,გაზეთი ,,კავკაზი~ და ქართველი ხალხი~ და სხვ.). 
ილია ჭავჭავაძეს არ გამორჩენია ქართული ,,სალიტერატურო ენის ყოფიერების არც ერთი არსებითი საკითხი~ (არნ. ჩიქობავა), მაგრამ მისი ყურადღება ძირითადად ფოკუსირებულია ენაზე, როგორც ეროვნული თვითმყოფობისა და ერთიანობის განმსაზღვრელ ფაქტორზე. ილიას თვალსაზრისით: ,,არსებითი ნიშანი ეროვნებისა, მისი გული და სული ენაა~; `პირველი ნიშანი ერის ვინაობისა _ ენაა~; ,,ერთობა ენისა მოასწავებს ერთობას კულტურისას~. ენის რაობისა და ფუნქციის განსაზღვრისას იგი იზიარებს გერმანელი ენათმეცნიერისა და ფილოსოფოსის, ვილჰელმ ჰუმბოლდტის, დებულებას _ ,,ერის სული (გონი) არის მისი ენა... მხოლოდ ენაშია შთაბეჭდილი მთელი ეროვნული ხასიათი და, ამასთან, მასში, როგორც მოცემული ერის ურთიერთობის საშუალებაში, ქრებიან ინდივიდუალობები, რათა გამომჟღავნდეს საყოველთაო~. 
ასე რომ, ილია ჭავჭავაძე ადამიანის უზენაეს ინტერესად და ღირებულებად მიიჩნევდა სამშობლოს, აღიარებდა მამულის ,,ყოვლადმპყრობელ~ მნიშვნელობას, ხოლო ეროვნული თვითშემეცნების (იდენტობის) განმსაზღვრელ ფაქტორებად თვლიდა ენას, ქრისტიანულ სარწმუნოებას, ისტორიას (ისტორიულ ერთობას) და მათი ერთობლიობით განსაზღვრულ სპეციფიკურ (ინდივიდუალობით აღბეჭდილ) კულტურას (ამ სიტყვის ფართო მნიშვნელობით), როგორც ერის შემოქმედებითი ნიჭისა და უნარის ნაყოფს[footnoteRef:12] [12:  ანალოგიური თვალსაზრისი აქვს ჩამოყალიბებული აკაკი წერეთელს 1885 წელს სამეგრელოს სათავადაზნაურო სკოლის შენობის კურთხევის დროს წარმოთქმულ სიტყვაში:  ,,საქართველოს სხვა და სხვა კუთხის მცხოვრებნი ძმები ვართ, სამის ძლიერის, უხრწნელის კავშირით საუკუნოდ შეხორცებული: საერთო ისტორიით, ქრისტეს სარწმუნოებით და ერთის დედაქართული ენით~ (,,
ივერია~, 1885, #11).] 

,,ნაციონალური კონსოლიდაციის~ კონტექსტში უნდა იქნეს განხილული საქართველოში პოლიტიკური პარტიებისადმი ილიას დამოკიდებულების საკითხიც. გიორგი ჟურულის თქმით,  ,,ილია ჩვენში პარტიების გაჩენასაც ნაადრევად სთვლიდა, რადგან პარტიობა ქართველი ერის გათიშვას, ცალ-ცალკე ჯგუფებად დაყოფას მოასწავებდა მის თვალში~.
ილია ჭავჭავაძის პოლიტიკური იდეალი იყო სუვერენული უფლებების მფლობელი საქართველო და ეს იდეალი მან გამოხატა კიდევაც ,,მგზავრის წერილების~ პერსონაჟის, ლელთ ღუნიას, პირით  - ,,ადრიდა... ჩვენ ჩვენი თავნი ჩვენადვე გვეყუდნეს~ [ამ მხრივ, საინტერესოა აგრეთვე ილიას დრამატული პოემა ,,ქართვლის დედა (სცენა მომავალ ცხოვრებიდან)~]. მაგრამ ერთია ის, თუ რა არის პოლიტიკური იდეალი, ხოლო მეორე _ რის საშუალებას იძლევა არსებული ვითარება. საქართველო იყო რუსეთის ერთიანი სახელმწიფოებრივი სხეულის ნაწილი და რადიკალური მეთოდებით ბრძოლა რუსული სახელმწიფოს წინააღმდეგ მოკლებული იყო პრაქტიკულ პერსპექტივას. ასეთ პირობებში ი. ჭავჭავაძე აყალიბებს თვალსაზრისს, რომელიც ჩამოჰგავს ჯერ კიდევ 1840-იან წლებში დიმიტრი ყიფიანის მიერ შემუშავებულ პოლიტიკურ ფორმულას _ ქართველთა ეროვნული თვითარსებობისა და თვითმყოფობის გადარჩენა და გაძლიერება არსებული სახელმწიფოებრივ-პოლიტიკური სისტემის ფარგლებშივე, ამ მიზნის გარშემო საზოგადოების ყველა ფენის კონსოლიდაცია და მიზნის მიღწევა მშობლიური ენის შენარჩუნების, განათლების გავრცელებისა და კულტურის აღორძინების მეშვეობით.
1899 წელს ,,ივერიაში~ გამოქვეყნებულ წერილში ,,ასის წლის წინათ~ ი. ჭავჭავაძე საგანგებოდ მსჯელობს იმ ვითარებაზე, რომელშიც საქართველო (კერძოდ, ქართლ-კახეთი) აღმოჩნდა XVIII საუკუნის დასასრულს და განსაკუთრებით კი მას შემდეგ, რაც ისედაც დასუსტებულ ქვეყანას ,,ღრმად მოხუცებული სახელოვანი~ ერეკლე II-ის სიკვდილით ,,რკინის კარი შეეხსნა~. ავტორის თქმით, ერთი მხრივ, ოსმალეთისა და სპარსეთის სწრაფვა ,,დასავლეთის და მცირე აზიაში~ გაბატონებისაკენ და საამისოდ საქართველოს დაპყრობა-დამორჩილების აუცილებლობა, რასაც თან დაერთო ,,გაძლიერება რუსეთისა, რომელმაც მაშინ საქართველოს საზღვრამდე მოაღწია ჩრდილოეთის მხრით~, ხოლო მეორე მხრივ, საქართველოს პოლიტიკური და ეკონომიკური დაუძლურება, აგრეთვე, ჩრდილოკავკასიელთა თარეში (,,ლეკიანობა~), თვით ქართლ-კახეთის სამეფო ოჯახში არსებული მწვავე ურთიერთდაპირისპირება და ა. შ. რეალურ საფრთხეს უქმნიდა არათუ სახელმწიფოებრივ თვითარსებობას, არამედ ქვეყნისა და ,,ერთი მუჭა ერის~ ფიზიკურ არსებობასაც კი. ილია ჭავჭავაძის შეხედულებით, კავკასიის მიმართ რუსეთის სამხედრო-პოლიტიკური ინტერესების გაძლიერებამ მტრულად განწყობილ მეზობლებთან ლავირება-ბალანსის ქართული ტრადიციული პოლიტიკა უპერსპექტივო გახადა. ამგვარ ვითარებაში ,,გულკეთილ, მაგრამ სუსტ~ გიორგი XII-ს `ან ოსმალეთთან უნდა დაეჭირა საქმე, ან სპარსეთთან და ან რუსეთთან, რომ გადაერჩინა საქართველო ამოდენ ერთად ზედმოსეულ უბედურებისაგან~. 
,,ღვთის-მოსავი და ღვთისმოყვარე~ გიორგი XII-ის არჩევანს, თავისი სამეფოს მომავალი ერთმორწმუნე რუსეთთან დაეკავშირებინა, ილია ჭავჭავაძე მიიჩნევს გამართლებულად, რამდენადაც ამ არჩევანმა საქართველოს გადარჩენის, სულის მოთქმისა და ძალთა მოკრებისათვის აუცილებელი მშვიდობიანობა მოუპოვა: ,,...საქართველომ მშვიდობიანობა მოიპოვა. დამშვიდდა დიდი ხნის დაუმშვიდებელი, დაღალული ქვეყანა, დაწყნარდა აკლებისა და აოხრებისაგან, დასცხრა ომისა და ბრძოლისაგან... დაუდგა ახალი ხანა, ხანა მოსვენებულის, უშიშარის ცხოვრებისა, სისხლდანთხეულ და ქრისტეს ჯვრისათვის ჯვარცმულ საქართველოს, რომელიც ღმერთმა სააქაო სამოთხედ გაუჩინა ადამიანს და კინაღამ ერთ დიდ სასაფლაოდ არ გადაექცა მისს თავდადებულ შვილებს, რომელნიც უმწედ, უნუგეშ, ყველასაგან შორს, მარტოდ-მარტო იხოცებოდნენ ქრისტეს სარწმუნოების სადიდებლად და თავისის ვინაობის გადასარჩენად. დაიდვა საზღვარი მშვიდობის-მყოფელ ცხოვრებისა (ხაზი ჩვენია _ თ. ჯ.)~[footnoteRef:13] [13:  სხვაგან (,,წერილები ქართულ ლიტერატურაზე~) ილია ,,მოღალული~ და ,,ქანცგაწყვეტილი~ საქართველოს მიერ მშვიდობიანობის მოპოვების მნიშვნელობაზე საუბრის შემდეგ დაას¬კვნის: ,,თუ დააკვირდება კაცი იმ საშინელ გარემოებათა, რომელთაც აბეზარს მოიყვანეს ჩვენი ერი, უამისოდაც ილაჯგაწყვეტილი შინაურ ამბოხებისაგან ცალკე, და ცალკე გარეულ მტერთა ზედმოსევისა, ხოცვისა და რბევა-აკლებისაგან, ის არა გვგონია ისე გაკადნიერდეს, რომ ამ წყურვილს დასვენებისას უკიჟინოს. ხანგრძლივ შფოთებს შემდეგ სვენება უპრიანია, როგორც ცალკე კაცისათვის, ისეც მთელი ერისათვის. ამას ბუნება ითხოვს~.] 

ამასთანავე, ილია ჭავჭავაძისათვის, ცხადია, აშკარა იყო ის საფრთხეც, რომელსაც გამარუსებელი პოლიტიკა უქმნიდა ქართველთა ნაციონალურ თვი¬თარსე-ბობას.1881 წლის მარტის `შინაურ მიმოხილვაში~, ერთი მხრივ, `ეროვ¬ნული ვინაობის შენახვისა~ და, მეორე მხრივ, რუსიფიკაციის სახელმწიფოებრივი პოლიტიკის შეუთავსებლობაზე მსჯელობისას ი. ჭავჭავაძე აღნიშნავს: `ერთს უდიდესს საპოლიტიკო საგანს რუსეთისას შეადგენს ჯერ ის, რომ სხვადასხვა ტომის ერნი როგორ უნდა მოეწყონ შინაობაში სათითოოდ, და მერე _ როგორ უნდა მოთავსდენ სახელმწიფოსთან... თუ რამ სამდურავი, გულის ტკენის ხმა, ჩივილი ისმოდა აწმყო მდგომარეობის შესახებ ამ ვრცელის იმპერიის სხვადა¬სხვა ადგილებში, ამისი მიზეზი მარტო ის იყო, რომ მთელი მოედანი საზოგადო¬ების ცხოვრებისა მარტო სახელმწიფოს ეჭირა, და ეროვნობა, რომელსაც თავის განსაკუთრებულს ცხოვრებაში თავისი საკუთარი საქმე აქვს, თავისი საკუთარი ჭირი და ლხინი, გულ-ხელ-დაკრეფილი იყო და ხმაამოუღლებლივ სხვის მაყურებელი. რუსეთს არა ჰქონდა და არც დღეის-აქამომდე აქვს გამორკვეული და დადგენილი დედააზრი მასზედ, _ თუ სად თავდება უფლება ეროვნობისა და სად იწყება სახელმწიფოსი~ (ხაზი ჩვენია _ თ. ჯ.). 
ამ ფუნდამენტური მნიშვნელობის საკითხს ილია ჭავჭავაძე 1882 წლის მარტის ,,შინაურ მიმოხილვაში~ კიდევ ერთხელ უბრუნდება და აყალიბებს თვალსაზრისს (ავტორის თქმით _ `დედააზრს~), რომლის მიხედვითაც, ,,ეროვნობის და სახელმწიფოს არსებითნი მოთხოვნილებანი უნდა ერთმანეთს შეეფარდოს და თვითოეულს მათგანს მისი საკუთარი სარბიელი შემოეხაზოს...~[footnoteRef:14] [14:  რუსულ-ქართულ ურთიერთობათა შესახებ საინტერესოა ილიას ის სიტყვებიც, რომლებითაც მან 1895 წ. თბილისში ჩამოსულ რუს პოეტს, მთარგმნელსა და ჟურნა¬ლ-ისტს, ვასილ ველიჩკოს, მიმართა: ,,არც პუშკინი, არც ლერმონტოვი და არც სხვები მათი მიმყოლნი არ შეხებიან საქართველოს ერის გულს, არ ჩაუხედნიათ მისი გულის სიღრმეში, თუ რა ძვირფასი მარგალიტები ბრწყინვენ შიგ. ეს მოვალეობა წილად გხვდათ თქვენ. შეისწავლეთ ქართველი ერის ბუნება, გააცნეთ იგი თქვენს ხალხს და აი, ნამდვილი პატივისცემა, მეგობრობა და ძმობა მაშინ დაარსდება ამ ორ ერთა შორის~.] 

1890-იანი წლების ბოლოს ილიას საუბარი ჰქონია ,,ახალთაობის~ წარმომადგენ-ლებთან (გ. ლასხიშვილი, კ. აბაშიძე, ი. ნაკაშიძე). გ. ლასხიშვილი თავის ,,მემუარებში~ ასე გადმოგვცემს ილიას სიტყვის შინაარსს: ,,სამუდამო ამ ჩვენს ცოდვილს მიწაზე არაფერი არაა. შეიძლება დროთა მსვლელობაში წოდებრივობაც მოისპოს და სოციალისტური ერთობაც დამყარდეს. მაგრამ ეს ძალიან შორეული მომავლის საქმეა და მე ნაკლებად მაინტერესებს, რა იქნება ორასი-სამასი წლის შემდეგ. მე წინ ვიყურები უფრო ახლო და ვხედავ, რომ ის გზა, რომელზედაც ახალგაზრდობა სდგება (იგულისხმება პოლიტიკურ პროცესთა ფორსირებისა და მოთხოვნათა რადიკალიზაციის გზა _ თ. ჯ.), კარგს არაფერს გვიქადის. თქვენ გინდათ წოდება წოდებაზე აამხედროთ, კლასი კლასზე, ეს კი დაღუპვას უქადის ჩვენს ერს. რუსეთში რევოლუცია ჯერ კიდევ ძალიან შორს არის. ხოლო თვითმპყრობელობის დაცემა და საკონსტიტუციო რეჟიმის დამყარება სახეიროს ჩვენ, ქართველებს, არას მოგვცემს. ჩვენთვის სჯობია კანონიერ ფარგლებს შევეგუოთ და ვეცადოთ, ჩვენი ეროვნული ვინაობა შევინახოთ. ამ მიზნისათვის ბრძოლა საჭიროც არის და ამგვარ ბრძოლისათვის ჩვენ პატარა ერს ძალაც შესწევს~.
1900-იანი წლების რუსეთში შექმნილმა რევოლუციურმა სიტუაციამ ილიას პოლიტიკურ აზროვნებაში კიდევ ერთი ტრანსფორმაცია გამოიწვია _ ვითარებამ მას უკარნახა, რომ დადგა რუსეთის შემადგენლობაში საქართველოს ავტონომიის, როგორც პოლიტიკური მოთხოვნის, დაყენების დრო[footnoteRef:15] ამასთანავე, ილია მიიჩნევდა, რომ ეს უნდა მომხდარიყო კანონიერი (ლეგალური) და არა რევოლუციური გზით, ხოლო ავტონომიის ლეგალური გზით მოპოვების საშუალებას იგი 1783 წლის გეორგიევსკის ტრაქტატის პირობებში ხედავდა. ამ მხრივ, საყურადღებოა ილიას სიტყვები, რომლებიც მას არჩილ ჯორჯაძისთვის უთქვამს: ,,ახალმა თაობამ კარგად უნდა დაიმახსოვროს ერთი რამ: ჩვენ უნდა ვიყვნეთ მომხრენი მონარქიულ პრინციპისა. რუსეთის იმპერატორი ამავე დროს ქართველთა მეფეა. 1783 წლის ხელშეკრულება, რომლის ძალით საქართველო რუსეთს შეუერთდა, რუსეთის მონარქთან გვაქვს დადებული. თუ გინდათ, რომ ჩვენს უფლებათ ისტორიული მნიშვნელობა არ დაეკარგოსთ, ხელუხლებელი და პატივსაცემი უნდა იყოს თქვენთვის მონარქიული პრინციპი~. ი. ჭავჭავაძე, ,,მართალია, მომხრე იყო საქართველოს ავტონომიისა, _ დასძენს ა. ჯორჯაძე, _ ხოლო ამ ავტონომიის დამკვიდრებას ტახტისგან მოელოდებოდა~.  [15:  საინტერესოა, რომ მონარქისტი დიმიტრი ყიფიანი, რომელსაც ეკუთვნის პოლიტიკური ფორმულა ,,განათლების გავრცელებისა და ეროვნული კულტურის აღორძინების გზით ქართველობის შენარჩუნება და გაძლიერება არსებული პოლიტიკური სისტემის ფარგლებში~, თვითონაც ფარულად ოცნებობდა ავტონომიურ საქართველოზე. ბარონ ალ. ნიკოლაის მიერ 1864 წელს იმპერიის უმაღლესი ხელისუფლებისადმი გაგზავნილი კონფიდენციალური მოხსენების მიხედვით, დიმ. ყიფიანს საზოგადოებრივ და სახელისუფლებო წრეებში მიიჩნევდნენ ,,ავტონომიურ საქართველოზე მეოცნებედ~. დიმიტრის 1840-1850 წწ. მოღვაწეობაზე დაყრდნობით ს. კაკაბაძეც მას უწოდებს ,,ავტონომიის იდეის... თვალსაჩინო მოტრფიალეს~.  ] 

უფრო ადრე კი, 1890-იან წლებში, საქართველოში უკვე მკაფიოდ იყო გამოკვეთილი ქართველ მოღვაწეთა სამი ჯგუფის დაპირისპირება (ე. წ. ,,სამი დასი~, რომელზეც საუბარი გვექნება თავში _ გაზეთი ,,კვალი~). რუსეთის კვალდაკვალ ჩვენშიც შემოვიდა და თანდათანობით ფეხი   მოიკიდა კლასობრივი ანტაგონიზმის პრინციპზე დაფუძნებულმა მარქსიზმმა.  საქართველოს პოლიტიკურ ცხოვრებაში ბუნებრივად გაჩნდნენ პოლიტიკური პარტიები (სოციალ-დემოკრატიული, სოციალისტურ-ფედერალისტური და სხვ.). ილიას, რასაკვირველია, ესმოდა პოლიტიკური პარტიების მნიშვნელობა სუვერენულ სახელმწიფოებრივ ცხოვრებაში, თუმცა მიიჩნევდა, რომ ისეთ მცირერიცხოვან და სახელმწიფოებრიობას მოკლებულ ქვეყანაში, როგორიც საქართველო იყო, პარტიული  დეოლოგიური ანტაგონიზმი დაასუსტებდა რუსიფიკაციის საფრთხის ქვეშ მყოფ ეროვნულ სხეულს[footnoteRef:16] მიუხედავად ამისა, რეალურად არსებული ვითარების გათვალისწინებითა და ძლიერი მარქსისტულ-რევოლუციური პროპაგანდის გასანეიტრალებლად 1905 წლის შემოდგომაზე ილიამ თვითონ გადაწყვიტა ეროვნული მიმართულებისა და მიზანდასახულობის პარტიის შექმნა, რამდენიმე თანამოაზრესთან ერთად (ივ. ზურაბიშვილი, გ. გვაზავა, ე. თაყაიშვილი და სხვ.) შეიმუშავა კიდევაც  ,,ქართველ ავტონომისტთა კონსტიტუციურ-დემოკრატიული პარტიის~ პროგრამა, თუმცა ამ იდეის პრაქტიკული რეალიზაცია ვეღარ მოხერხდა. [16:  სამსონ ფირცხალავას თქმით, 1900-იან წწ.  ,,პარტიების გამწვავებულმა ურთიერთობამ თითქმის მთლად წაშალა ქართველობის სახე~.] 

გაზეთი ,,ივერია~ და მისი პუბლიცისტები ხალხის სიდუხჭირის მთავარ მიზე¬ზად გაუნათლებლობას მიიჩნევდნენ. წერილში ,,ჩვენი ხალხი და განათლება~, ილია ჭავჭავაძე წერს: ,,უმეცრება _ აი უმთავრესი სენი, რომელიც ჩვენ ძვალ-რბილში გაგვჯდომია, შეუბრალებლად ჰღრღნის სიცოცხლეს... დაუნდობლობა, შური, მტრობა, უსამართლობა, ძარცვა-გლეჯა, ჩხუბი, ცემა-ხოცვა ეკონომიურის გაუწყობლობის გამო და სხვა ბევრი ამგვარი ნაყოფი უმეცრებისა _ ვრცლად არის მოფენილი ჩვენს ცხოვრებაში... უმეცრებასთან ბრძოლა მხოლოდ მეცნიერებას შეუძლიან. განათლება, სწავლა, ცოდნა _ აი ერთად-ერთი საშუალება, რომელსაც შეუძლიან წამალი დასდოს ჩვენს ცხოვრებას... ნიჭსა, გარჯას და მხნეობას ითხოვს დღეს ჩვენი ცხოვრება განათლებულის კაცისაგან და ან ვის მოსთხოვს სხვას, თუ არ განათლებულსა და მცოდნე კაცსა!..~
ი. ჭავჭავაძე განსაკუთრებულ ყურადღებას უთმობდა სახალხო განათლებასთან დაკავშირებულ საკითხებს და მიიჩნევდა, რომ  ,,საერო სკოლა... ის მოედანია, საცა ერის გონებამ და გრძნობამ პირველ ფეხი უნდა აიდგას, ის გამზრდელია ერისა... საერო სკოლამ უნდა მოუმზადოს ერს გონებით და გულით გაღვიძებული კაცი იმოდენად, რომ იგი საკუთარის ჭკუით და გულით გაუჭირვებლივ გაუძღვეს იმ სულიერს და ხორციელს პატარა მოედანს, საცა ერის უმრავლესობა სულს იბრუნებს, სულითა და ხორცით იღვწის და მოქმედებს~. ილიას შეხედულებით, ამ თავის დიდ დანიშნულებას სკოლა მხოლოდ მაშინ აღასრულებს, როცა მოზარდი მშობლიურ ენაზე ეუფლება განათლებას. ი. ჭავჭავაძე პრინციპულად ეწინააღმდეგება ქართული სკოლის რუსიფიკაციას და, ეყრდნობა რა გამოჩენილი პედაგოგების (კ. უშინსკი, ა. დისტერვეგი, ი. პესტალოცი...) ნააზრევს, დაასკვნის: ,,ჩვენ რომ ეგრე დაჟინებით და უკანდაუხეველად ვთხოულობთ დედა-ენისათვის სრულს და დაუბრკოლებელს გზას სასწავლებელში, - ეგ მარტო დედა-ენის სიყვარულით არ მოგვდის. ვთხოულობთ და ვნატრულობთ იმიტომაც, რომ უდედაენოდ გონების გახსნა ბავშისა ყოვლად შეუძლებელია. მაშინ სკოლა გონების გახსნის სახსარი კი არ არის, გონების დაჩაგვრისაა, გონების დახშვისაა, დათრგუნვისაა, გათახსირ-ბისაა...~ ( ,,ბ-ნ იანოვსკის წერილის გამო~). 
,,ივერიის~ ლიტერატურულ-შემოქმედებითი ხასიათი და მიმართულება მთლიანად შეესაბამება ი. ჭავჭავაძის (ზოგადად, ,,თერგდალეულთა~) ფუნდამენტურ თვალსაზრისს მწერლობის საზოგადოებრივი დანიშნულების შესახებ. ილიას შეხედულებით, ,,სამოციან წლებში ყველაზე უწინარეს გამობრწყინდა დავიწყებული სიტყვა ,,მამული~ მთელის თავის გულთმიმზიდველ და დიდებულ მნიშვნელობითა. ვისაც-კი რაიმე ნიშან-წყალი ჰქონდა ღმრთის მიერ მინიჭებულ მადლისა და კალამი ხელთ ეპყრა, თითქმის ყველანი იმ გზას დაადგნენ, რომ ქართველს გულში ჩაუსახონ მამული, რომელიც ჟამთა ვითარებამ უძრავ ქონების სახელამდეღა დააქვეითა და დაამდაბლა. აგრე გაუპატიურებულმა სიტყვამ სამოციან წლების მოღვაწეთა მეოხებით და ღვაწლით კვლავ დაიჭირა ჩვენში კუთვნილი ადგილი, ვითარცა მზემ, და თავისი სხივოსანი შუქი მოჰფინა მთელს სივრცეს ჩვენის ცხოვრებისას~ (,,წერილები ქართულ ლიტერატურაზე~). ცხოვრება კი, ილიას აზრით,  ,,ყოველთვის ორ ტოტად დადის. ერთი ტოტი მოაზრე ცხოვრებაა, მეორე _ მოსაქმე, რომელნიც ისე არიან ერთმანეთზე დამოკიდებულნი, რომ ხან ერთია მეორისაგან წარმოდგენილი, ხან მეორე პირველისაგან~. მწერლობა, ,,ივერიის~ მესვეურთა შეხედულებით, ვალდებულია, ასახოს ცხოვრება მთელი თავისი სიღრმითა და მრავალფეროვნებით, ხელი შეუწყოს საზოგადოების სწრაფვას ცხოვრების  ,,გაუკეთესებისაკენ~. ამასთანავე, ლიტერატურის დასახვამ  ,,ერის წინამძღოლად~ (ი. ჭავჭავაძე) და  ,,გარემოების საყვირად~ (ა. წერეთელი), შემოქმედებითი ინტერესებისა და ნიჭის დამორჩილებამ, _ ილიას სიტყვებით რომ ვთქვათ, _ ,,მოქალაქური გულისტკივილისა~ და  ,,მამულის-შვილური სიყვარულისადმი~ მხატვრულ აზროვნებაში მძლავრი პუბლიცისტური ნაკადის შეჭრა გამოიწვია და, ამ მხრივ, საფუძველს არ უნდა იყოს მოკლებული გიორგი თუმანიშვილის დამოკიდებულება თანადროული ქართული ლიტერატურუ¬ლი პროცესებისა და განმსაზღვრელი ტენდენციისადმი:  ,,ჩვენს ახალ მწერლობას პუბლიცისტური ხასიათი აქვს~.  
,,ივერიის~ ფურცლებზე თავისი ნაწარმოებები (პოეზია, პროზა, დრამატურგია) გამოქვეყნებული აქვს იმ დროის თითქმის ყველა მეტ-ნაკლებად თვალსჩინო მწერალს (რ. ერისთავი, ა. ყაზბეგი, ა. ფურცელაძე, ავ. ცაგარელი, ეკ. გაბაშვილი, ს. მგალობლიშვილი, ნ. ლომოური, სილ. ხუნდაძე, გრ. ვოლსკი, ი. დავითაშვილი და სხვ.). ,,ივერიაში~ სრულად გამოვლინდა ვაჟა-ფშაველას ლიტერატურული გენია _ აქ დაიბეჭდა მისი არაერთი შედევრი, მათ შორის, პოემები: ,,ალუდა ქეთელაური~, ,,სტუმარ-მასპინძელი~, ,,ბახტრიონი~, ,,გოგოთურ და აფშ¬ნა~... იაკობ მანსვეტაშვილი იგონებს: ვაჟას ერთ-ერთი ადრეული ნაწარმოების (პოემა ,,მოხუცის ნათქვამი~) გაცნობის შემდეგ ილიას უთქვამს _ `არა, ჩვენ, ძველებმა ახლა კალამი ძირს უნდა დავსდვათ! გზა ვაჟას უნდა დავუთმოთ!~
საერთოდ, ვაჟა-ფშაველას მჭიდრო თანამშრომლობა აკავშირებდა ,,ივერიის~ რედაქციასთან. იმავე ი. მანსვეტაშვილის მიხედვით, ,,ივერიაში~ ვაჟა-ფშაველა თანამშრომლადაც მიუწვევიათ, მაგრამ ,,ვაჟამ რედაქციაში იმუშავა მხოლოდ სამი დღე. ვაძლევდით გადასაკითხად და გასასწორებლად კორესპონდენციებს, ვათარგმნინებდით პატარა  წვრილ ამბებს რუსულ გაზეთებიდგან. ორ დღეს მუშაობდა, თუმცა იმის მუშაობას დიდი ხალისი არ ეტყობოდა. მოვიდა რედაქციაში მესამე დღეს. ცოტა ჩაფიქრებული იყო... გამოგვიცხადა, რომ რედაქციას თავს ანებებს: მე აქ მუშაობას ვერ შევძლებო. რედაქციას თათბირი ჰქონდა. და ასე გადავწყვიტეთ: მიგვეცა ვაჟასთვის თვეში ხუთი თუმანი, და ვაჟას, სამაგიეროდ, ევალებოდა თვეში რაიმე ნაწარმოები უსათუოდ მოეწოდებინა. ვაჟა აიბარგა და გასწია თავის ჩარგალში... სინდისიერად ასრულებდა თავის მოვალეობას. დრო გამოშვებით ჩამოდიოდა ვაჟა ტფილისში, ხურჯინაკიდებული ცხენით. ხურჯინში ელაგა საგზალი: ხორცი, პური _ ტფილისში საცხოვრებლად - და ლექსები, მოთხრობები, პოემა და კიდევ სხვა ნაწერები ფშაველების ცხოვრებიდან. დაუტოვებდა ყველა ამას რედაქციას და ისევ გაემგზავრებოდა თავის საყვარელ მთებისაკენ.  და ასე და ამ გვარად, მთის კაცი ვაჟა ჰკვებავდა სუსტს ქართულ მწერლობას...~ 
ცალკე საუბრის თემაა ,,ივერიასთან~ აკაკი წერეთლის ურთიერთობა.  აკაკის არც ერთი ნაწარმოები არ გამოუქვეყნებია  ილიას  ,,საქართველოს მოამბეში~ და თავიდან იგი არც ,,ივერიის~ გამოცემას შეხვედრია დიდი ენთუზიაზმით _ პირველ წლებში სულ ათიოდე ლექსი დაბეჭდა ი. ჭავჭავაძის ახალ გამოცემაში (ამ პერიოდში ა. წერეთელი ძირითადად ,,დროებაში~, აგრეთვე, გაზეთ ,,შრომაში~ აქვეყნებდა მხატვრულ თუ პუბლიცისტურ თხზულებებს).
მიუხედავად იმისა, რომ ილიასა და აკაკის კერძო ცხოვრებაში არ ჰქონიათ ახლო მეგობრული ურთიერთობა, მათ შესანიშნავად იცოდნენ ერთმანეთის ფასი და საგანგებო მნიშვნელობის დამსახურება ეროვნული კულტურის წინაშე. ადრე (თავი _ ,,ივანე კერესელიძის ,,ცისკარი~) შევეხეთ ა. წერეთლის წერილს `რაოდენიმე სიტყვა ,,ჩანგურის~ შესახებ~, რომელშიც ავტორმა ი. ჭავჭავაძე მიიჩნია  ,,ქართველების ტანჯვისა და გოდების გამომხატველ~ მწერლად და ილიასა და ნ. ბარათაშვილს უწოდა  ,,მოსე და აარონი ჩვენის ლიტერატურისა~. 1882 წლის 17 აგვისტოს თელავში აკაკიმ წარმოთქვა სიტყვა, სადაც საგანგებოდ აღნიშნა: ,,ძველადაც, საზოგადო ბრძოლის დროს, როდესაც ჩვენი წინაპრები თავისის თავგანწირულ მამულისშვილობით ქვეყანას აკვირვებდნენ, კახელები ყოველთვის მოწინავე რაზმში ყოფილან და მომავალშიაც, იმედია, თქვენი შვილები, თავის განთქმულ წინაპრებს არ ჩამოურჩებიან. ჩვენ დროსაც მეთაური და მოწინავე იყო თქვენივე შვილი ილია ჭავჭავაძე~. აკაკიმ შთამბეჭდავი სიტყვა წარმოთქვა ი. ჭავჭავაძის დაკრძალვაზე (,,გარემოებამ გადაგვაბა ჩვენ ერთმანეთზე. ნახევარ საუკუნის განმავლობაში ერთს უღელს ვეწეოდით, ერთი გზით დავდიოდით. ახლა მარტოდ ჩემი დარჩენა, დაობლება საძნელოა... თუ საქართველოს სიკვდილი არ უწერია, მაშინ იმასთან ერთად შენც უკვდავი იქნები და თუ სასიკვდილოა, როგორც ზოგიერთებს სურთ და ჰგონიათ, მაშინ ნეტავი შენ, რომ მაგ შენი სიკვდილით წინაუსწარ მის სიკვდილს და თვალით ვეღარა ნახავ!..~). ილიას მკვლელობას აკაკი უკიდურესი ტრაგიზმით აღბეჭდილი ლექსითაც (,,ილიას მოკვლის გამო~) გამოეხმაურა:  ,,ნუ მიწამლავთ მოხუცს გრძნობას / და ნუ ამბობთ, რაც არ მჯერა!.. / ნუთუ მართლა დღეს გადაწყდა / საქართველოს ბედისწერა?..~ და სხვ. 
აკაკისადმი განსაკუთრებული პატივისცემა ილია ჭავჭავაძესაც არაერთხელ გამოუხატავს და, ამ მხრივ, აღსანიშნავია ილიას ვრცელი წერილი, რომლითაც იგი აკაკის 1886 წლის განახლებულ ,,ივერიასთან~ სათანამშრომლოდ იწვევდა: ,,ძმაო აკაკი, მე შენ ვერ გაგიკადნიერდი და ვერ მოგართვი ის დაბეჭდილი წერილი, რომელიც სხვებს გავუგზავნე. სხვები სხვანი არიან და შენ ერთადერთი აკაკი ხარ. ამიტომაც, გარდა ჩემის საკუთარის წადილისა, მოვალეობამ მამულიშვილობისამ მაიძულა ჩვენის ქვეყნის ,,რჩეულისათვის~ რჩეული, განსაკუთრებითი წერილი მომერთმია და მეთხოვნა გაგემშვენიერებინა ჩვენი გაზეთი შენის ნიჭის ნაშუქითა... გული მერჩის გთხოვო შემწეობა და გულის ხმად აღებ¬ლი საბუთი კი მაფრთხობს: ვაი თუ ეს თხოვნა ზნეობითი ძალდატანება იყოს და იმ კაცს ჰოს თქმა გავუძნელო და არასიცა მეთქი... შემეწევი თუ არ შემეწევი, ორსავე შემთხვევაში, სხვათა შორის მეც ერთი გულწრფელი მადიდებელი და დამფასებელი შენის 25 წლის ღვაწლისა ვყოფილვარ, ვარ და ვიქნები~. 
ჩანს, ილიას თხოვნა ა. წერეთლისათვის არ აღმოჩენილა  ,,ზნეობითი ძალდატანება~ და ამის მერე აკაკი წლების განმავლობაში აქვეყნებდა  ,,ივერიის~ ფურცლებზე მხატვრულ თუ პუბლიცისტურ თხზულებებს.[footnoteRef:17] [17:  სხვათა შორის, გავრცელებული აზრი, თითქოს ა. წერეთელმა თავისი ცნობილი სიტ¬ვე¬ბი _ `ფურთხის ღირსი ხარ, შენ, საქართველო!~ _ ილია ჭავჭავაძის მკვლელობის გამო წარმოთქვა, არ არის სწორი. სინამდვილეში, ეს არის სტრიქონი აკაკის ლექსისა  ,,ვედრება~, რომელიც 1864 წელს გამოქვეყნდა ჟურნალ ,,ცისკარში~ და ავტორის რისხვა იმან გამოიწვია, რომ ლექსი ცენზურამ შეკვეცა და ამით დაამახინჯა:
                 ,,შემდეგი აზრი სთქვას აქ წერტილმა,
                 თორემ ჩემს კალამს არა აქვს ნება!..
                 უნდა მონებით ჩავიწყვიტო ხმა,
                 თორემ ბატონს ჩემს ეს ეწყინება!..
                                  უნდა ჩავყლაპო სიტყვები ძალით,
                                  გულს თუ დამადგა, ვერც დავახველო...
                                  ამას კი ვიტყვი, გინდა მომკალით:
                                  ფურთხის ღირსი ხარ, შენ, საქართველო!~ 
  ,,წერტილში~ აქ იგულისხმება ცენზურის მიერ იყო ამოღებული მონაკვეთები, რომლებიც პუბლიკაციებში მრავალწერტილებით აღინიშნებოდა.] 

თვითონ ი. ჭავჭავაძის მხატვრული შემოქმედებიდან  ,,ივერიაში~ დაიბეჭდა ლექსები, პოემები (,,ქართვლის დედა~ _ სრულად, ,,აჩრდილი~ - ბოლო რედაქცია,  ,,რამდენიმე სურათი ანუ ეპიზოდი ყაჩაღის ცხოვრებიდამ~ - სრულად, ,,მეფე დიმიტრი თავდადებული~, ,,განდეგილი~), პროზაული ნაწარმოებები (,,სარჩობელაზედ~, ,,ოთარაანთ ქვრივი~). 
,,ივერიას~ ცენზურასთან მწვავე ბრძოლაში უხდებოდა მუშაობა. ი. ვართაგავას მიხედვით,  ,,ცენზორის კლანჭებში მომწყვდეულ ,,ივერიას~ და მის რედაქტორს არცთუ იშვიათად უხდებოდათ ამ ტიპის განცხადების გამოქვეყნება: ,,ყველამ კარგად ვიცით, რომ ჩვენში ძლიერ ძნელი მოსახერხებელია  თავისუფლად ლაპარაკი ზოგიერთ საინტერესო საგანზედ~.
ხშირი იყო შემთხვევა, როდესაც ცენზურა არა მარტო დასაბეჭდად გამზადებული ტექსტის ამა თუ იმ მონაკვეთის წაშლას ან გადაკეთებას, არამედ მთელი ტექსტის ამოღებას მოითხოვდა. ასეთი ბედი ეწია, მაგალითად, ი. ჭავჭავაძის ლექსს ,,ბაზალეთის ტბა~, ვაჟა-ფშაველას  ,,ხმელ წიფელს~, ი. გოგებაშვილის წერილს ,,უკუღმართი ნაბიჯი~, რომელშიც ავტორი ასაბუთებდა სწავლების მშობლიურ ენაზე დაწყების აუცილებლობას და სხვ.; ზოგჯერ ცენზურა კრძალავდა რუსეთის ცენტრალურ გაზეთებში გამოქვეყნებული პუბლიკაციის გადმობეჭდვასაც კი. ასე აიკრძალა, მაგალითად, ოსი მწერლის, კოსტა ხეთაგუროვის, მიერ ,,სანქტ-პეტერბურგსკიე ვედომოსტიში~ გამოქვეყნებული პუბლიცისტური წერილი ,,უწესობანი ჩრდილოეთ კავკასიაში~, რომელშიც მოთხრობილი იყო მკვიდრი მოსახლეობის მიმართ ადგილობრივი ადმინისტრაციის თვითნებობისა და ძალადობის შესახებ და სხვ. 
,,ივერიის~ მიმართ ცენზურის სისასტიკეს თავის მოგონებებში ი. მანსვეტაშვილი ასე აღწერს:  ,,მაშინდელი ცენზურა... ყოველდღე მაჯლაჯუნასავით გულზე გვაწვა და სულს გვიხუთავდა. ეს იყო ჩვენი სულთამხუთავი, ჩვენი  ,,სული ბოროტი~... გაზეთს მასალას დავუმზადებდით რედაქციაში. სტამბაში ააწყობდნენ ამ მასალას... [ამის შემდეგ] ვისხედით და ველოდით გულის ცახცახით, რა სახით დაგვიბრუნდებოდა შინ ეს წვითა და დაგვით შემზადებული გაზეთი. აგერ მოგვიტანეს გაზეთიც. დავხედავდით და გულს ელდა ეცემოდა. სულ წითელი მელნით იყო შეთუთხნული, ჯვარედინად გადახაზულ-გადმოხაზული. ეს იმას ნიშნავდა, რომ წითელი ხაზებით გადაჯვარედინებული ადგილები უნდა ამოგევგდო და სხვა რითიმე შეგვევსო. ეს არც ისე ადვილი იყო. დავღონდებოდით, დავძმარდებოდით...~.  ,,ივერიის~ მიმართ (ისევე, როგორც ,,დროების~ მიმართაც)  განსაკუთრებული სიფრთხილითა და სიმკაცრით გამოირჩეოდა ცენზორი ლუკა ისარლიშვილი (ისარლოვი), რომელსაც იგივე ი. მანსვეტაშვილი უწოდებს ,,ქართული მწერლობის ჯალათს~ და დასძენს: ,,ლუკა ნამდვილი ძველი დროის პოლიციელი იყო: გულით გაქვავებული, ჭკუით გამოფიტული, ვერც შენი წრფელი სიტყვა, ვერც შენი საღი სჯა, ვერც ხვეწნა  და მუდარა ვერ მიაღწევდა იმის გულსა და ტვინსა. ამას სწამდა და სჯეროდა მხოლოდ ნება და ბრძანება თავის წარმომავლენისა, დანარჩენს კი ამისთვის ბისტის ფასიც არა ჰქონდა~. 
როგორც ზემოთ აღინიშნა, 1890-იან წლებში ილია ჭვჭავაძემ ,,ივერია~ ფაქტობრივად ახალგაზრდებს გადასცა. იგი არსებითად არც ერეოდა გაზეთის სარედაქციო პოლიტიკაში და მხოლოდ გამომცემლის ფუნქციით შემოიფარგლებოდა, 1902 წელს კი ,,ივერია~ ოფიციალურად გადასცა ალ. სარაჯიშვილს. ამ დროს კლასთა ბრძოლის მარქსისტული მოძღვრებით ,,შეიარაღებულ~ სოციალ-დემოკრატებს ილია ჭავჭავაძისა და მისი ეროვნული პროგრამის წინააღმდეგ მორალური ტერორი ჰქონდათ გაჩაღებული. ილიას ბრალს სდებდნენ დროის ახალ მოთხოვნათა ვერშეცნობაში, წარმოაჩენდნენ მას რეტროგრად, უკიდურესად ჩამორჩენილ მოაზროვნედ, უწოდებდნენ  ,,მშრომელი ხალხის მტანჯველ~,  ,,გულქვა და სასტიკ~ მებატონეს და ა. შ. 
1900-იანი წლების დაპირისპირებას ილია ჭავჭავაძესა და ქართველ სოციალ-დემოკრატთა შორის უფრო ვრცლად მომდევნო თავში (გაზეთი  ,,კვალი~) შევეხებით, აქ კი ყურადღებას შევაჩერებთ ვასილ ნაცვლიშვილის მიერ ჟურნალ ,,მოგზაურის~ 1905 წლის მარტში ილიას წინააღმდეგ გამოქვეყნებულ წერილზე _ ,,საგურამოს და ჭოპორტის საზოგადოება~, რომელშიც დახვავებულია ნაყალბევი ,,ფაქტები~ იმის შესახებ, თუ როგორი არაადამიანური სისასტიკით ჩაგრავს მებატონე ილია ჭავჭავაძე საგურამოს გლეხობას. ,,ივერიამ~ ეს ტექსტი თავის ფურცლებზე გადმობეჭდა და რედაქტორმა, ფილიპე გოგიჩაიშვილმა, სარედაქციო შენიშვნაც დაურთო: `ნუთუ ეს აღმაშფოთებელი ამბავი მართალია? ნუთუ  ,,გლახის ნაამბობის~ ავტორს მართლა ასეთი დამოკიდებულება აქვს გლეხებთან?  ჩვენ არ გვინდა დავიჯეროთ და გვირჩევნია ჯერჯერობით იმედი ვიქონიოთ, რომ თვითონ თ[ავა]დი ილია ხმას ამოიღებს და კორესპონდენციის შინაარსის უსაფუძვლობას დაგვიმტკიცებს~. 
ი. ჭავჭავაძისათვის მტკივნეული იყო ის, რომ მის წინააღმდეგ დაწერილი პასკვილი სწორედ  ,,ივერიამ~ გადაბეჭდა და ამით ხელი  შეუწყო  საზოგადოების ფართო ფენებში მის გავრცელებას. თუმცა მას წინ კიდევ უფრო დიდი იმედგაცრუება ელოდა _ საპასუხო წერილი  ,,ნუთუ?~, რომელშიც ილიამ ქვა ქვაზე არ დატოვა  ,,მოგზაურში~ გამოქვეყნებული ცილისმწამებლური პუბლიკაციიდან,  ,,ივერიამ~ არ გამოაქვეყნა და რედაქციამ იგი დამატების სახით ცალკე ფურცლად ჩადო გაზეთის ნომერში, თანაც დაურთო სარედაქციო შენიშვნა:  ,,მკითხველი, რომელიც იცნობს ჩვენი გაზეთის მიმართულებას, თავის თავად მიხვდება და ჩვენის მხრით თქმაც ზედმეტია, რომ ზოგიერთ საზოგადო მოსაზრებაში პატივცემულ ავტორს ვერ დავეთანხმებით~. მოგვიანებით ფ. გოგიჩაიშვილმა ასე გაამართლა თავისი საქციელი:  ,,1905-1906 წლებში ილიას წინააღმდეგ დაიწყო საშინელი კამპანია.  ,,მოგზაურში~ დაიბეჭდა ილიას წინააღმდეგ წერილი. ილიამ დასწერა საპასუხო წერილი და გადმომცა  ,,ივერიაში~ დასაბეჭდათ.  ,,ივერიის~ თანამშრომლებმა გაიგეს, რომ მიღებულია ილიას პასუხი, რომელიც  ,,ივერიაში~ უნდა დაიბეჭდოს... რედაქციაში იყვნენ  ბევრი თანამშრომლები, რომლებიც მოითხოვდნენ, რომ თუ ილიას პასუხი დაიბეჭდებოდა გაზეთში, მაშინათვე გაფიცვას მოვაწყობთო... მივმართე სხვა საშუალებას, რათა დამებეჭდა ილიას პასუხი. წერილი ავაწყე ცალკე გვერდად და დამატების სახით ჩავდევი  ,,ივერიაში~ და თანაც შენიშვნა გავუკეთე, რომ ავტორის ზოგად მოსაზრებას რედაქცია არ იზიარებს (აქვე უნდა აღვნიშნოთ, რომ ამით ილია გულმოსული დარჩა). ეს შენიშვნა იმით იყო გამოწვეული, რომ შემენელებია ყურადღება ილიას მოწინააღმდეგეებისა. ამ შენიშვნას სხვა მნიშვნელობა არ ჰქონია...~[footnoteRef:18] [18:  მოგვიანებით, 1913 წელს, გამოქვეყნებულ წერილში ,,უკვდავი ბოროტება~ ფ. გოგიჩაიშვილი მწვავედ დაუპირისპირდა ქართველ სოციალ-დემოკრატებს, ხოლო ფილიპე მახარაძეს უწოდა  ,,მანიაკი~, ,,უკვდავი ჰეროსტრატე საქართველოსი~ და სხვ.; შემდგომში ფილიპე გოგიჩაიშვილმა (1872-1950) _ თვალსაჩინო მეცნიერ-ეკონომისტმა, პუბლიცისტმა, ფოლკლორისტმა, საზოგადო მოღვაწემ, ივ. ჯავახიშვილის თანამოაზრემ და თბილისის უნივერსიტეტის ერთ-ერთმა დამაარსებელმა - თავისი ნიჭი და უნარი უანგაროდ მოახმარა ქვეყნისათვის სასარგებლო საქმეებს და ამაში ხელი ვერ შეუშალა იმ დევნა-შევიწროებამ, რომელიც 1930-იან წლებში საქართველოს ბოლშევიკური ხელისუფლებისაგან განიცადა.] 

ასე იყო თუ ისე, თავისი ნაამაგევი  ,,ივერიის~ ასეთი დამოკიდებულება ავადმყოფი და ხანგრძლივი მუშაობით მოღლილი ილია ჭავჭავაძისათვის არანაკლებ მძიმე და მტკივნეული იყო, ვიდრე ის აღვირახსნილი პოლიტიკური და მორალური ბაკქანალია, რომელიც მის პასუხს იმავე  ,,მოგზაურში~ მოჰყვა (ფ. მახარაძე, ნ. ჟორდანია, ვ. ნაცვლიშვილი და სხვ.). 
1905 წლის 23 ივნისს ილია ჭავჭავაძემ თბილისის სათავადაზნაურო-საადგილმამულო ბანკიც დატოვა, 5 ივლისს კი შეადგინა ანდერძი, რომლის მიხედვით ილიას მიერ შეძენილი მთელი ავლადიდება უნდა გადასცემოდა ოლღა გურამიშვილს, ოლღას გარდაცვალების შემდეგ კი _ ,,ქართველთა შორის წერა-კითხვის გამავრცელებელ საზოგადოებას~. 

